3. การประกอบธุรกิจของแต่ละสายผลิตภัณฑ์

กลุ่มสารสนเทศและโทรคมนาคม

บทนำ

กลุ่มฯ จำแนกธุรกิจออกเป็น 2 ส่วนงานหลัก คือ ธุรกิจด้านโทรคมนาคม และธุรกิจด้านคอมพิวเตอร์
โดยหน่วยงานด้านโทรคมนาคมเป็นผู้ให้บริการครบวงจรงานระบบพื้นฐานโทรคมนาคม
เป็นตัวแทนจำหน่ายผลิตภัณฑ์สื่อสารโทรคมนาคม
รวมทั้งเป็นผู้ให้บริการอินเทอร์เน็ตไร้สายความเร็วสูง ส่วนหน่วยงานด้านคอมพิวเตอร์
เป็นผู้ให้บริการครบวงจรงานระบบการเงิน การธนาคาร ระบบสารสนเทศ และระบบคอมพิวเตอร์

งานระบบสารสนเทศและโทรคมนาคม
โดยทั่วไปเป็นงานโครงการที่ต้องมีการดูแลรักษาระบบอย่างต่อเนื่องหลังการติดตั้งเสร็จสิ้น
หรือระหว่างการใช้งานระบบ ดังนั้น เมื่อหน่วยงานใดในกลุ่มฯ ได้รับเป็นผู้ให้บริการติดตั้งระบบใด
มักจะได้รับความไว้วางใจให้ดูแลรักษาระบบนั้นๆ ด้วย ทำให้กลุ่มฯ
สามารถมีรายได้ที่ค่อนข้างแน่นอนอยู่ระดับหนึ่ง ทั้งนี้
นอกจากการแสวงหาพันธมิตรที่เป็นเจ้าของเทคโนโลยีที่มีชื่อเสียงระดับสากลแล้ว กลุ่มฯ
ยังพัฒนาทีมงานให้เป็นผู้เชี่ยวชาญด้านระบบต่างๆ เองด้วย เพื่อเพิ่มศักยภาพให้กับทีมงานของกลุ่มฯ
เอง

ในปี 2554 กลุ่มบริษัทฯ ได้รับเป็นผู้ให้บริการในโครงการขนาด mega-projects ถึง 2
โครงการ คือ โครงการสร้างโครงข่ายโทรศัพท์เคลื่อนที่ยุคที่ 3 (3G)
และโครงการก่อสร้างโครงข่ายเคเบิ้ลใต้น้ำใยแก้ว โดยทั้ง 2
โครงการจะสนับสนุนให้รายได้ของกลุ่มฯ มีการเติบโตอย่างต่อเนื่อง

ฝ่ายโครงข่ายโทรคมนาคม

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจการจัดหาและบริการแบบครบวงจร
สำหรับอุปกรณ์โทรคมนาคมขนาดใหญ่ในลักษณะ System integrator ได้แก่ (1) ระบบสื่อสัญญาณ
(Transmission) ประกอบด้วย อุปกรณ์สื่อสารความเร็วสูง SDH&DWDM อุปกรณ์ Microwave
อุปกรณ์สายไฟเบอร์ออฟติกส์ (2) ระบบสื่อสารผ่านดาวเทียม ประกอบด้วย รถสื่อสารเคลื่อนที่
สถานีดาวเทียม (3) ระบบ Access และ (4) งานก่อสร้างสถานีฐานของโทรศัพท์เคลื่อนที่

-   การตลาดและภาวะการแข่งขัน

ฝ่ายฯ เน้นลูกค้าองค์กรขนาดใหญ่ ทั้งภาครัฐและเอกชน เช่น บริษัท กสท โทรคมนาคม จำกัด
(มหาชน) บริษัท ทีโอที จำกัด (มหาชน) การไฟฟ้าส่วนภูมิภาค คณะกรรมการการอุดมศึกษา
กรมการทหารสื่อสาร กองทัพบก เป็นต้น นอกจากนี้ฝ่ายฯ
ยังมีบุคคลากรที่มีความชำนาญในการบริหารโครงการและสนับสนุนทางเทคนิคเพื่อให้ลูกค้ามั่นใจว่าจะได้รับมอบระบบที่มีประสิทธิภาพตามที่ต้องการ

งานโครงการส่วนใหญ่มาจากการประมูล ซึ่งมีการแข่งขันราคาค่อนข้างสูง
โดยเฉพาะภาครัฐที่ต้องใช้นโยบาย e-auction คู่แข่งทางธุรกิจส่วนหนึ่งเป็นบริษัทต่างชาติ
อย่างไรก็ตาม ฝ่ายฯ มีปัจจัยสนับสนุนที่สำคัญในการแข่งขัน
โดยส่วนหนึ่งมาจากคุณภาพงานบริการและการนำเสนอสินค้าที่เหมาะสมกับสภาพธุรกิจและความต้องการของลูกค้าที่ฝ่ายฯ
ได้เน้นความสำคัญมาโดยตลอด

-   งานที่ยังไม่ได้ส่งมอบ

โครงการที่อยู่ระหว่างดำเนินการ ได้แก่ โครงการติดตั้งโครงข่ายสายใยแก้วนำแสง
ของคณะกรรมการการอุดมศึกษาส่วนต่อเนื่องปีที่ 3 พ.ศ. 2554-2555

บริษัท ล็อกซเล่ย์ไวร์เลส จำกัด

-   ลักษณะและการจัดหาผลิตภัณฑ์หรือบริการ

บริษัท ล็อกซเล่ย์ไวร์เลส จำกัด เป็นบริษัทย่อยของ บริษัท ล็อกซเล่ย์ จำกัด (มหาชน)
ดำเนินธุรกิจโทรคมนาคม โดยแบ่งออกเป็น 4 ธุรกิจหลัก คือ

1. บริการสื่อสารโทรคมนาคม : เป็นตัวแทนจำหน่ายระบบสื่อสารระดับ Carrier ของ Huawei
และ Alcatel–Lucent ได้แก่ SDH DWDM NGN อุปกรณ์ Enterprise product ของ Aastra
ได้แก่ PABX รวมถึงให้บริการติดตั้งและการบำรุงรักษาหลังการขาย

2. บริการสื่อสารไร้สาย : เป็นตัวแทนจำหน่ายอุปกรณ์ของ Cambium ( Motorola เดิม) เช่น
Canopy link ให้บริการ Wireless transmission solution ต่างๆ เช่น Radio
frequency repeater และ Microwave เป็นต้น

3. บริการงานปรับปรุงเครือข่าย :
ให้บริการปรับปรุงคุณภาพเครือข่ายโทรศัพท์มือถือด้วยเทคนิคต่างๆ เช่น การแก้ไขจุดอับสัญญาณ
เพิ่มอุปกรณ์ทวนและขยายสัญญาณ เพิ่มจุดกระจายสัญญาณให้ครอบคลุมทั้งภายในและภายนอกอาคาร

4. ผู้ประกอบการโทรคมนาคมประเภท 3 :
เป็นผู้ให้บริการสื่อสารข้อมูลความเร็วสูงโดยใช้เทคโนโลยี
การสื่อสารไร้สายให้บริการแก่กลุ่มลูกค้าองค์กร เช่น Internet broadband, Voice over
IP, Video surveillance (CCTV), Virtual private network (VPN)

-   การตลาดและภาวะการแข่งขัน

ลักษณะธุรกิจที่ครอบคลุมลูกค้าหลากหลายทั้งงานโครงการของรัฐและบริษัทห้างร้านต่างๆทำให้บริษัทฯให้ความสำคัญต่อการเลือกเสนอสินค้าและบริการให้สอดคล้องกับความต้องการของลูกค้าอย่างเหมาะสม
ทั้งยังสร้างความสัมพันธ์ที่ดีกับลูกค้าอย่างจริงใจทั้งก่อนและหลังการขาย
ช่องทางการจำหน่ายมีทั้งการจำหน่ายผ่านตัวแทน ผ่านผู้รับเหมางานโครงการต่างๆ
จำหน่ายตรงโดยพนักงานของบริษัทฯ รวมถึงการเข้าประมูลงานเอง และ
ร่วมประมูลงานในลักษณะกิจการร่วมค้า

-   งานที่ยังไม่ได้ส่งมอบ

บริษัทฯ อยู่ระหว่างดำเนินงานโครงการต่างๆ ได้แก่
โครงการก่อสร้างโครงข่ายเคเบิ้ลใต้น้ำใยแก้ว ของ กสท. โทรคมนาคม
เพื่อรองรับการให้บริการระบบสื่อสารโทรคมนาคม จากภาคพื้นดินไปยังแท่นขุดเจาะน้ำมันในอ่าวไทย
ระยะทางรวม 1,340 กิโลเมตร จากศรีราชา-แท่นขุดเจาะ-สงขลา
และโครงการสร้างโครงข่ายโทรศัพท์เคลื่อนที่ยุคที่ 3 (3G) ของ บริษัท ทีโอที จำกัด (มหาชน)
โดยทั้ง 2 โครงการ คาดว่าจะแล้วเสร็จภายใน ปี 2555

บริษัท ล็อกซบิท จำกัด (มหาชน)

-   ลักษณะและการจัดหาผลิตภัณฑ์หรือบริการ

บริษัทฯให้บริการด้านเทคโนโลยีสารสนเทศและเทคโนโลยีสื่อสารด้านการโทรคมนาคมเป็นหลัก
โดยเน้นด้านธุรกรรมอัตโนมัติ ระบบตอบรับอัตโนมัติ ระบบจ่ายเงินโดยสื่ออิเล็กทรอนิกส์
ระบบหักบัญชีเช็คระหว่างธนาคารโดยการแลกเปลี่ยนภาพเช็คแทนตัวเช็ค
ระบบฝาก-ถอนเงินอัตโนมัติ อุปกรณ์คอมพิวเตอร์ขนาดใหญ่
และงานสารสนเทศข้อมูลด้านการบริหารจัดการความเสี่ยง
พร้อมรายงานสำหรับธนาคารและสถาบันการเงิน
เพื่อรองรับมาตรฐานรายงานทางการเงินระหว่างประเทศแบบใหม่(IFRS)
การจัดการการพิมพ์สี่สีด้วยเครื่องพิมพ์ระบบดิจิตอลความเร็วสูงพร้อมบรรจุซองและนำส่งไปรษณีย์
ระบบสื่อสารความเร็วสูงผ่านอุปกรณ์เครือข่ายซึ่งให้บริการทั้งทางด้านการจัดหา
ติดตั้งรวมถึงการบำรุงรักษา เป็นต้น

บริษัทฯ ทำการศึกษาตลาดและความต้องการของลูกค้าอยู่เสมอ
เนื่องจากสินค้าที่จำหน่ายอยู่นั้นมีการเปลี่ยนแปลงค่อนข้างเร็ว ทั้งทางด้านเทคโนโลยี
ด้านสารสนเทศและโทรคมนาคม
สินค้าที่นำเสนอต้องเป็นสินค้าที่ผ่านเกณฑ์มาตรฐานซึ่งใช้อยู่แพร่หลายทั่วโลก
โดยที่บุคคลากรของบริษัทฯ จะต้องสามารถดูแล และให้บริการในด้านเทคนิค
หรือโปรแกรมในบางผลิตภัณฑ์ที่ได้รับอนุญาตจากผู้ผลิตได้ ไม่ได้เป็นเพียงผู้แทนจำหน่ายเท่านั้น
ซึ่งถือเป็นการเพิ่มมูลค่าของการให้บริการแก่ลูกค้าด้วย

-   การตลาดและภาวะการแข่งขัน

กลุ่มลูกค้าเป้าหมายของบริษัท ฯ ได้แก่ กลุ่มธุรกิจธนาคาร สถาบันการเงิน และ
กลุ่มธุรกิจโทรคมนาคมที่เป็นผู้ให้บริการและเจ้าของเครือข่าย ทั้งภาครัฐ ภาครัฐวิสาหกิจ
และภาคเอกชน สภาวะการแข่งขันในอุตสาหกรรมนี้จะรุนแรงมาก
เนื่องจากมีการเปลี่ยนแปลงในเรื่องของเทคโนโลยี
และความเปลี่ยนแปลงความต้องการในด้านการให้บริการลูกค้าค่อนข้างมาก
สินค้าจึงต้องได้รับการพัฒนาให้มีคุณสมบัติและรูปแบบที่ทันสมัยตามความต้องการอยู่ตลอดเวลา

อย่างไรก็ตาม บริษัทฯ ยังมีความได้เปรียบเมื่อเทียบกับคู่แข่ง ทั้งนี้เพราะบุคลากรของบริษัทฯ
มีความเชี่ยวชาญในการให้บริการและดูแลรักษาและออกแบบระบบต่างๆ
ตอบสนองความต้องการของกลุ่มลูกค้าได้รวดเร็ว
และสามารถใช้ประโยชน์จากเทคโนโลยีได้อย่างเต็มที่

นอกจากนี้บริษัทฯ
ยังเน้นการนำสินค้าที่มีคุณภาพและมีความเหมาะสมกับความต้องการขั้นพื้นฐานของลูกค้าเข้ามาจำหน่าย
รวมทั้งการให้บริการเสริมหลังการขายอย่างต่อเนื่อง ทำให้บริษัทฯ ได้รับความไว้วางใจจากลูกค้า

-   งานที่ยังไม่ได้ส่งมอบและโครงการในอนาคต

บริษัทฯ มีโครงการติดตั้งระบบตอบรับอัตโนมัติแบบใหม่ เครื่อง EDC และ
อุปกรณ์บางส่วนของเครื่องถอนเงินอัตโนมัติให้กับธนาคารต่างๆ
การพิมพ์และจัดส่งใบแจ้งยอดบัญชีบัตรเครดิตสี่สีรูปแบบใหม่ สำหรับโครงการในอนาคต บริษัทฯ
มีเป้าหมายที่จะให้บริการแบบครบวงจรมากกว่าการจำหน่ายทั่วไป บริษัทฯ
มีโครงการให้บริการด้านการจัดข้อมูลเพื่อความปลอดภัยขององค์กร
การบริหารและจัดการความเสื่ยง
พร้อมมาตรฐานรายงานทางการเงินระหว่างประเทศสำหรับธนาคารและสถาบันการเงิน นอกจากนั้น
ยังมีโครงการพัฒนาระบบตอบรับอัตโนมัติแบบใหม่
ที่ผู้ใช้สามารถติดต่อเข้าหาระบบได้หลากหลายทางตามแต่ความต้องการหรืออุปกรณ์ที่ใช้บนระบบเดียวกัน
ทำให้ผู้ให้บริการลดค่าใช้จ่ายในการดูแลและบำรุงรักษา และโครงการ EDC
ทดแทนเครื่องเก่าโดยที่พร้อมใช้งานในทุกๆ ที่ในระบบ GPRS

บริษัท โปรเฟสชั่นนัล คอมพิวเตอร์ จำกัด

-   ลักษณะและการจัดหาผลิตภัณฑ์หรือบริการ

บริษัทฯ เป็นบริษัทย่อยของบริษัท ล็อกซบิท จำกัด (มหาชน)
ดำเนินธุรกิจด้านการวางระบบสารสนเทศแบบครบวงจร ได้แก่ การจำหน่าย ให้เช่า
และบริการดูแลรักษาคอมพิวเตอร์ฮาร์ดแวร์ ซอฟท์แวร์ เครือข่ายและงานเตรียมสถานที่0 (Site
preparation) รวมถึงการให้บริการปรึกษาด้านเทคโนโลยี สารสนเทศ
และการบริหารจัดการศูนย์คอมพิวเตอร์ด้วยบุคลากรมืออาชีพ

เพื่อสร้างความมั่นใจให้กับลูกค้า
นอกจากการเข้าเป็นสมาชิกก่อตั้งของกลุ่มอุตสาหกรรมซอฟต์แวร์ของสภาอุตสาหกรรมแห่งประเทศไทย
บริษัทฯ ยังพัฒนาตนเองให้อยู่ในระดับมาตรฐานจนได้รับการรับรองมาตรฐาน ISO 9001: 2008
จากสถาบัน MASCI, มาตรฐาน CMM level 2 , ISO29110
จากสำนักงานส่งเสริมอุตสาหกรรมซอฟต์แวร์แห่งชาติ (องค์การมหาชน) และ
มูลนิธิสถาบันเพื่อพัฒนานวัตกรรม รวมถึงได้รับรางวัลต่างๆ อาทิเช่น IBM BEACON Award
(2003) เป็นต้น และในปี 2548 บริษัทฯ ได้รับการรับรองจาก The Maturity Model for
Software (SW-CMM) Level 2 ซึ่งเป็นการปรับปรุงระบบการพัฒนา Software Development
ให้เข้าสู่มาตรฐานโลก

นอกจากการพัฒนาสินค้าแล้ว บริษัทฯ ยังให้ความสำคัญในการพัฒนาบุคลากรเช่นกัน โดยมีแผน
พัฒนาทีมงาน Software Development ให้ได้รับการรับรอง CMMII และทีม IT Outsourcing
ให้ได้รับการรับรอง ITIL (Information Technology Infrastructure Library)
Certification ซึ่งปัจจุบันบริษัทฯ มีพนักงานที่ผ่านการทดสอบในหลายสาขารวมกันมากกว่า 100
ใบรับรอง

การตลาดและภาวะการแข่งขัน

แม้ในปีที่ผ่านมาสถานการณ์ทางการเมืองส่งผลกระทบต่อธุรกิจ ก่อให้เกิดการชะลอตัวในการจัดซื้อ
มีการจัดสรรงบประมาณทางด้านโครงการไอทีในภาครัฐลดลง แต่บริษัทฯ
ยังคงเน้นการนำเสนอทางเลือกและการบริการที่มีคุณภาพมาตรฐาน ในราคายุติธรรม
เพื่อให้ได้รับความพึงพอใจจากลูกค้า และสามารถแข่งขันกับผู้ค้ารายอื่นได้
โดยเน้นการควบคุมต้นทุนของสินค้า การจัดส่ง รวมถึงการบริหารการจัดการที่มีประสิทธิภาพ

สำหรับสินค้าที่จัดจำหน่ายนั้น บริษัทฯ คัดสรรผลิตภัณฑ์จากผู้ผลิตชั้นนำที่ได้มาตรฐานคุณภาพ เช่น
IBM, HP, CISCO, Oracle, และ Microsoft โดยมีลูกค้ากลุ่มเป้าหมายหลัก ได้แก่
หน่วยงานราชการ รัฐวิสาหกิจ กลุ่มธุรกิจโทรคมนาคม และธนาคาร นอกจากนั้น บริษัทฯ
ยังขยายตลาดด้านโรงงานอุตสาหกรรมและเอกชนเพิ่มขึ้น
โดยการจำหน่ายผ่านตัวแทนและพนักงานขายของบริษัทฯ

-   งานที่ยังไม่ได้ส่งมอบและโครงการในอนาคต

บริษัทฯ มีโครงการที่อยู่ระหว่างการดำเนินการส่งมอบหลายโครงการ ได้แก่ บริษัท
กรุงไทยคอมพิวเตอร์ เซอร์วิสเซส จำกัด โครงการกองทุนเงินให้กู้ยืมเพื่อการศึกษา
โครงการสำนักงานปลัดกระทรวงการคลัง โครงการกรมบัญชีกลาง และโครงการกรมสรรพากร
เป็นต้น

สำหรับโครงการในอนาคต บริษัทฯ มีโครงการขยายระบบ Virtualization
โครงการติดตั้งระบบวีดีโอคอนเฟอร์เร้นท์ โครงการจัดทำ e-TAX Portal และโครงการระบบ
e-Procurement ระยะที่ 3 ทั้งนี้เพื่อขยายการให้บริการลูกค้าได้มากขึ้น

บริษัท เน็ทวัน เน็ทเวิร์ค โซลูชั่น จำกัด

-   ลักษณะและการจัดหาผลิตภัณฑ์หรือบริการ

บริษัทฯ ให้บริการในลักษณะ Data Communication System Integrator
โดยจัดจำหน่ายและให้เช่าซื้ออุปกรณ์เครือข่าย และระบบคอมพิวเตอร์
รวมถึงการออกแบบและติดตั้งโครงสร้างเครือข่ายและดูแลระบบที่เป็นลักษณะของ Mission
Critical โดยใช้เทคนิคการรวมข้อมูล เสียง และ วิดิทัศน์ เข้าด้วยกันผ่านเครือข่ายอินเตอร์เน็ท
บริษัทฯ ยังให้บริการครอบคลุมถึงการติดตั้งระบบรักษาความปลอดภัยบนเครือข่าย
และระบบคอมพิวเตอร์ ซึ่งเป็นที่ต้องการมากขึ้นในปัจจุบัน โดยมีลูกค้า เป็นกลุ่มเอสเอ็มอี
ถึงธุรกิจขนาดใหญ่ที่มีการใช้งานอินเตอร์เน็ท และมีการเชื่อมโยงข้อมูลระหว่างสาขาเข้าด้วยกัน
โดยบริษัทฯ มีนโยบายที่จะรักษาไว้ซึ่งคุณภาพสินค้าและบริการที่ดีเยี่ยม

บริษัทฯ เป็นผู้แทนจำหน่ายสินค้าที่มีคุณภาพจากบริษัทคู่ค้าที่มีชื่อเสียงระดับโลก ได้แก่ Cisco
System Inc., F5 Network, Blue Coat และ Microsoft โดยในปี 2554 บริษัทฯ
ได้ผ่านการรับรองจากบริษัท Cisco System ในระดับ Gold Certified Partner
ซึ่งเป็นระดับสูงที่สุดที่มีผู้ค้าในประเทศไทยเพียงไม่กี่ราย

-   การตลาดและภาวะการแข่งขัน

การพัฒนาด้านการสื่อสารอินเตอร์เน็ทอย่างต่อเนื่องในประเทศ ได้เสริมให้บริษัทฯ
มีช่องทางในการจำหน่ายอุปกรณ์และบริการมาโดยตลอด อีกทั้งการที่บริษัทฯ
มีบริการหลากหลายที่สามารถตอบสนองความต้องการการใช้งานอินเตอร์เน็ทอย่างมีประสิทธิภาพ
และมีความปลอดภัยสูง ลูกค้าสามารถใช้ประโยชน์จากอินเตอร์เน็ทได้สูงสุดในการดำเนินธุรกิจ

-   งานที่ยังไม่ได้ส่งมอบและโครงการในอนาคต

บริษัทฯ มีงานที่อยู่ระหว่างดำเนินการ คือ
จัดทำระบบโครงข่ายรวมถึงการบำรุงรักษาโครงข่ายให้กับบริษัท ทีโอที จำกัด (มหาชน) บิ๊กซี
ซุปเปอร์เซ็นเตอร์ หน่วยงานราชการ ธุรกิจขนาดใหญ่
และยังให้การดูแลระบบเครือข่ายของลูกค้าขนาดใหญ่อีกหลายโครงการ นอกจากนี้ บริษัทฯ
ยังมีการขยายงานสู่ตลาดในรูปแบบ Vertical Market เช่น
ในตลาดกลุ่มโรงงานอุตสาหกรรมขนาดกลางถึงขนาดใหญ่ ตลาดกลุ่มการศึกษา ตลาด
กลุ่ม่โรงแรมและโรงพยาบาล เป็นต้น

บริษัทฯ มีนโยบายขยายงานด้าน Service Outsourcing ระบบเครือข่าย
และระบบรักษาความปลอดภัย เน้นการบริการด้านการบริหารเครือข่าย Desktop
และระบบรักษาความปลอดภัย ที่เป็นที่ต้องการของตลาดอย่างมาก

นอกจากนี้บริษัทฯ มีเป้าหมายที่จะพัฒนาการบริการให้ได้มาตรฐานสากล
โดยได้ขอการรับรองตามมาตรฐาน ISO/IEC 20000-1:2011 ในปีที่ผ่านมา ทั้งนี้บริษัทฯ
ยังคงส่งเสริมให้วิศวกรเข้าฝึกอบรมและสอบ International Certification
อย่างต่อเนื่องตามความมุ่งหมายเดิม อีกทั้งยังมี Network Lab ภายในบริษัทฯ
เพื่อให้วิศวกรได้ทดสอบและศึกษาผลงาน ด้วยตัวเอง ตลอดเวลา

บริษัท ดิจิตอล สกรีน เพลย์ จำกัด

-   ลักษณะและการจัดหาผลิตภัณฑ์หรือบริการ

บริษัทฯ เป็นบริษัทในเครือของบริษัท เน็ทวัน เน็ทเวิร์ค โซลูชั่น จำกัด
ดำเนินธุรกิจหลักด้านการให้บริการการเรียนการสอนผ่านอินเตอร์เน็ท แบบบริการจุดเดียวเบ็ดเสร็จ
ซึ่งบริษัทฯ มีทีมงานที่เป็นผู้เชี่ยวชาญทั้งทางด้าน Digital Contents Production และทางด้าน
E-Learning Management and Service อย่างครบวงจร
ลูกค้าจะเป็นหน่วยงานด้านการศึกษาหรือหน่วยงานที่สนใจดำเนินการด้านการศึกษาผ่านเครือข่ายอินเตอร์เน็ต
บริษัทฯ
มีประสบการณ์การดำเนินงานในรูปแบบของศูนย์บริการการการศึกษาผ่านระบบเทคโนโลยีสารสนเทศมหาวิทยาลัยราชภัฏพระนครแบบรัฐร่วมเอกชนมากว่า
10 ปี เป็นผู้วางระบบศูนย์การเรียนรู้ผ่านสื่ออิเล็กทรอนิกส์
กระทรวงเทคโนโลยีสารสนเทศและการสื่อสาร
ศูนย์บูรณาการไอซีทีเพื่อการเรียนการสอนโรงเรียนเตรียมอุดมศึกษา และอีกหลายหน่วยงาน

จากประสบการณ์ยาวนานในธุรกิจสื่ออิเล็กทรอนิกส์เพื่อการศึกษา จึงส่งผลให้บริษัทฯ
เป็นผู้เชี่ยวชาญด้านการผลิตและออกแบบ Digital Contents เพื่อการศึกษาในทุกระดับการศึกษา
ซึ่ง Digital Contents จะเป็นปัจจัยสำคัญที่ช่วยให้ลูกค้าหรือหน่วยงานที่รับบริการจากบริษัท
สามารถใช้ระบบไอซีทีเพื่อการศึกษาได้อย่างคุ้มค่า

-   การตลาดและภาวะการแข่งขัน

จุดเด่นของบริษัทฯ คือ การที่มีพนักงานที่มีความรู้ความเชี่ยวชาญในการให้บริการ
ทั้งในด้านระบบการเรียนการสอนผ่านอินเตอร์เน็ท
และการให้บริการด้านเครือข่ายที่สอดคล้องผสมผสานกันได้เป็นอย่างดี
ซึ่งทำให้สามารถขยายงานออกไปได้อย่างเต็มประสิทธิภาพ บริษัทฯ สามารถดำเนินธุรกิจอยู่ได้
แม้ว่ามีการแข่งขันในตลาดสูงมาก

-   งานที่ยังไม่ได้ส่งมอบและโครงการในอนาคต

บริษัทฯ มีโครงการที่ดำเนินการอย่างต่อเนื่อง เป็นระยะเวลา 10 ปี
ให้กับมหาวิทยาลัยราชภัฏพระนคร โดยเริ่มสัญญาตั้งแต่ปี พ.ศ. 2549
โครงการบริหารจัดการศูนย์บูรณาการไอซีทีเพื่อการเรียนการสอน โรงเรียนเตรียมอุดมศึกษา
เป็นระยะเวลา 3 ปี บริหารจัดการศูนย์ e-Learning กระทรวง ICT ระยะเวลา 1 ปี
และยังมีโครงการพัฒนาสื่อให้ความรู้ในรูปแบบเกมส์ออนไลน์ผ่านเครือข่ายสังคม
ธนาคารแห่งประเทศไทย ซึ่งอยู่ในระหว่างการพัฒนา

ในอนาคต บริษัทฯ มีนโยบายพัฒนาระบบเพื่อให้บริการแก่ มหาวิทยาลัย และบริษัทต่างๆ
ที่ต้องการสนับสนุนการเรียนรู้ผ่านระบบอินเตอร์เน็ทตามนโยบายของรัฐบาลให้มากขึ้น
โดยจะเป็นผู้นำเข้าระบบ Smart Classroom และขยายงานสู่การพัฒนา Digital Contents
ในรูปแบบของ Edutainment ผ่านอุปกรณ์ต่างๆ เช่น Tablet PC, Smart TV, Interactive
TV และ Smart Phone อีกด้วย

บริษัท โมบาย อินโนเวชั่น จำกัด

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจให้บริการระบบบริหารและจัดการพิกัดตำแหน่งยานพาหนะ (Fleet
Management System) แบบ Real Time ในรูปแบบ Application Service Provider
(ASP) รายแรกของประเทศไทย ภายใต้ชื่อ Fleet Expert
ที่เป็นการทำงานร่วมกันของเทคโนโลยีสื่อสารอันทันสมัยของระบบเครือข่ายโทรศัพท์เคลื่อนที่ GSM
เทคโนโลยีระบบรับ-ส่งสัญญาณดาวเทียม GPS และเทคโนโลยีระบบแผนที่ดิจิตอล
เพื่อใช้ในการค้นหา และติดตามตำแหน่งของยานพาหนะ ที่อยู่ในระหว่างการปฏิบัติงาน ณ
เวลาปัจจุบันได้ในทันที ทำให้ผู้ใช้งานสามารถรับรู้ตำแหน่งที่แน่นอนของยานพาหนะ
ด้วยค่าพิกัดแสดงตำแหน่งบนแผนที่ ที่มีความถูกต้องและแม่นยำสูง ทั้งยังสามารถควบคุม
ตรวจสอบความเคลื่อนไหว และทราบสถานะการขับขี่ยานพาหนะ
และพฤติกรรมการขับขี่ของพนักงานขับขี่ยานพาหนะ รวมถึงรายละเอียดของข้อมูลรายงาน เป็น

รายเที่ยว รายวัน หรือรายเดือน เพื่อใช้ในการบริหารยานพาหนะ
และพนักงานขับขี่ให้มีประสิทธิภาพสูงสุด เช่น

รายงานการขับขี่ปลอดภัย และการขับขี่อย่างประหยัด หรือรายงานการจัดส่งสินค้า และบริการ
เป็นต้น ตลอดจนการติดต่อสื่อสารกับผู้ขับขี่ยานพาหนะ โดยผ่านระบบสื่อสารบนหน้าจอคอมพิวเตอร์
จากศูนย์ควบคุมการปฏิบัติงานหรือสำนักงานได้ในทันที

-   การตลาดและภาวะการแข่งขัน

บริษัทฯ มุ่งเน้นคุณภาพของสินค้าและการบริการที่ดี มีการพัฒนาสินค้าอย่างต่อเนื่อง
ให้ความสำคัญในการดูแลลูกค้า
ทั้งด้านฝึกอบรมและการให้คำแนะนำทางด้านเทคโนโลยีตลอดระยะสัญญา ด้วยราคาที่สมเหตุสมผล
กลุ่มลูกค้าเป้าหมาย ได้แก่ องค์กรที่ต้องบริหารจัดการพาหนะต่างๆ
ซึ่งมีช่องทางการจำหน่ายทั้งการขายตรง และขายผ่านตัวแทน
สำหรับสภาวะการแข่งขันนั้นมีแนวโน้มในการใช้กลยุทธ์ทั้งด้านราคา และการให้บริการที่หลากหลาย

การแข่งขันส่วนใหญ่จะใช้กลยุทธ์ทางด้านราคา แต่จุดเด่นของบริษัทฯ คือ การที่มีพนักงานที่มีความรู้
ความเชี่ยวชาญในการให้คำปรึกษาการใช้งาน และการให้บริการหลังการขายได้เป็นอย่างดี
ทำให้ลูกค้ามีความมั่นใจในการให้บริการของบริษัทฯ นอกจากนี้ บริษัทฯ
ยังมีการพัฒนาคุณภาพการให้บริการอย่างต่อเนื่องทั้งในด้านของโปรแกรมการใช้งาน
และบริการเสริมต่างๆ ทำให้บริษัทฯ สามารถขยายฐานลูกค้าได้อย่างต่อเนื่อง

-   โครงการในอนาคต

บริษัทฯ นอกจากมุ่งให้บริการระบบบริหารและตรวจสอบพิกัดตำแหน่งยานพาหนะ บริษัทฯ
ยังให้ความสำคัญในการเลือกผลิตภัณฑ์ และบริการ โดยความร่วมมือและสนับสนุนจากบริษัทผู้ถือหุ้น
บริษัท โดโคโมะ จากประเทศญี่ปุ่น และล็อกซเล่ย์ ในการนำเทคโนโลยี ผลิตภัณณฑ์ และบริการใหม่
เพื่อนำเสนอให้บริการกับธุรกิจลอจิสติกส์ทุกประเภท
และเพื่อขยายธุรกิจไปยังประเทศเพื่อนบ้านในแถบเอเชียตะวันออกเฉียงใต้
ที่มีสัญญาณโทรศัทพ์จีเอสเอ็ม (GSM) ครอบคลุมถึง นอกจากนี้ บริษัทฯ
ยังมีการลงทุนเพิ่มเติมในด้านอุปกรณ์และเทคโนโลยีต่างๆ ที่ทันสมัย อย่างต่อเนื่อง
เพื่อการดำเนินการการให้บริการที่มีประสิทธิภาพ และสามารถตอบสนองความต้องการของลูกค้าได้

แผนกเลิร์นนิ่ง มีเดีย

-   ลักษณะและการจัดหาผลิตภัณฑ์หรือบริการ

แผนกเลิร์นนิ่งมีเดีย ดำเนินธุรกิจด้านการพัฒนาหลักสูตร
และฝึกอบรมด้านเทคโนโลยีสารสนเทศและการสื่อสาร (ICT) โดยมีเป้าหมายหลัก
เพื่อพัฒนาหลักสูตรและดำเนินการฝึกอบรมด้านเทคโนโลยีสารสนเทศและการสื่อสารที่มีประสิทธิภาพและได้มาตรฐานเป็นที่ยอมรับขององค์กร
หน่วยงานต่างๆ และประชาชนทั่วไปที่เข้ารับการอบรมฯ จากศูนย์อบรมฯ ของแผนกฯ
บริการหลักของแผนกฯ ได้แก่ ชมรมโอพีพีวาย (OPPY CLUB)
ชมรมคอมพิวเตอร์และอินเทอร์เน็ตเพื่อผู้สูงวัย โดยมีคุณหญิงชัชนี จาติกวณิช เป็นประธานชมรมฯ
เปิดให้บริการ

การอบรมการใช้ไอซีทีให้กับสมาชิกฯ ตั้งแต่ปี 2543 จนถึงปัจจุบัน มีสมาชิกเข้าชมรมฯ กว่า 4,000
คน นอกจากหลักสูตรด้านไอซีทีแล้ว ชมรมฯ ยังมีกิจกรรมที่เน้นสร้างความสนุกสนานเพลิดเพลิน
อาทิเช่น การท่องเที่ยว งาน

ประดิษฐ์ งานศิลปะ เป็นต้น หลักสูตรอบรมอื่นๆ ที่เปิดให้บริการ อาทิเช่น หลักสูตรสำหรับผู้ปกครอง
หลักสูตรสำหรับผู้ประกอบการ SME (SME Online), หลักสูตรช่วงปิดภาคเรียนของเยาวชน
(PLAY Camp), การตลาดออนไลน์, การออกแบบหลักสูตร e-Learning
และการฝึกอบรมวิทยากรด้านเทคโนโลยีสารสนเทศและการสื่อสาร รวมทั้ง
การจัดโปรแกรมการอบรมด้านไอซีทีให้กับองค์กรต่างๆ
โดยจะเน้นการออกแบบและพัฒนาหลักสูตรให้เหมาะสมกับกลุ่มของผู้เรียนแต่ละกลุ่มโดยเฉพาะ

-   การตลาดและภาวะการแข่งขัน

หลักสูตรฝึกอบรม ICT ทั่วไป สภาพการแข่งขันในตลาดค่อนข้างสูง
ผู้ให้บริการต้องแข่งขันกันทั้งในด้านคุณภาพและราคา ส่วนหลักสูตรอบรม ICT
สำหรับผู้สูงวัยและผู้บริหารระดับ สูง
การแข่งขันด้านการฝึกอบรมการใช้เทคโนโลยีสารสนเทศและการสื่อสารสำหรับผู้สูงวัยในตลาดยังค่อนข้างต่ำ
ซึ่งทางแผนกฯ จะเน้นตลาดกลุ่มนี้เป็นหลัก อย่างไรก็ตาม
คู่แข่งทางการตลาดที่สำคัญที่จะมองข้ามไม่ได้ คือ
กิจกรรมทางสังคมและกิจกรรมส่งเสริมสุขภาพที่ผู้สูงวัยให้ความสนใจ

สำหรับช่องทางการนำเสนอบริการของแผนกฯ นั้น แผนกฯ ดำเนินการประชาสัมพันธ์ผ่านสื่อต่างๆ
เช่น หนังสือพิมพ์ นิตยสาร วิทยุ โทรทัศน์ วารสารชมรมโอพีพีวาย (ราย 3 เดือน)
เว็บไซต์ชมรมโอพีพีวาย (http://www.happyoppy.com) Facebook ของชมรมโอพีพีวาย
(http://www.facebook.com/OPPYClub)

สำหรับชมรมโอพีพีวาย ทางแผนกฯ ได้จัดฝึกอบรมคอมพิวเตอร์และอินเทอร์เน็ตเบื้องต้น 3
ชั่วโมงให้กับผู้สูงวัยที่สนใจ ได้ทดลองเรียนโดยไม่เสียค่าใช้จ่าย
ซึ่งถือเป็นช่องทางหนึ่งในการทำการตลาดและการประชาสัมพันธ์ชมรมฯ ได้เป็นอย่างดี นอกจากนี้
แผนกฯ มีแผนการประชาสัมพันธ์หลักสูตรฝึกอบรมและกิจกรรมต่างๆ ผ่านทางพันธมิตรธุรกิจ อาทิเช่น
โครงการเมืองไทย Smile Club ของ เมืองไทยประกันชีวิต เป็นต้น

-   โครงการในอนาคต

แผนกฯ มีโครงการขยายบริการด้านการฝึกอบรมให้เป็น “ศูนย์การเรียนรู้ตลอดชีวิต”
โดยจัดอบรมทั้งด้านการใช้งานเทคโนโลยีสารสนเทศและการสื่อสาร กิจกรรมการอบรมอื่นๆ
ที่ไม่เกี่ยวข้องกับด้านไอซีที เช่น งานศิลปะ งานประดิษฐ์ กิจกรรมท่องเที่ยว และการบริการอื่นๆ
ที่เกี่ยวข้องกับอุปกรณ์ด้านไอทีให้กับสมาชิกชมรมโอพีพีวาย
รวมถึงการขยายฐานลูกค้าโดยจับมือกับหน่วยงานทั้งภาครัฐและเอกชน เช่น
โครงการให้บริการอบรมการใช้ไอซีทีให้กับประชาชนผู้ด้อยโอกาส ผู้สูงอายุ และผู้พิการ
การจัดฝึกอบรมวิทยากรด้านการใช้เทคโนโลยีสารสนเทศและการสื่อสาร(Train-the-trainer)
ซึ่งเป็นโครงการของกระทรวงเทคโนโลยีสารสนเทศและการสื่อสาร

  -----------------------------------------------------------------------
  กลุ่มธุรกิจเทคโนโลยี

  -----------------------------------------------------------------------

ภาพรวม

กลุ่มฯ ดำเนินธุรกิจให้บริการและจัดหาสินค้าเทคโนโลยี อาทิเช่น
เป็นผู้ขายต่อบริการโทรศัพท์เคลื่อนที่ระบบ 3G
จำหน่ายเครื่องโทรศัพท์เคลื่อนที่และสินค้าอื่นที่เกี่ยวข้อง
เป็นผู้ให้บริการและจำหน่ายเครื่องพิมพ์สำหรับใช้กับงานพิมพ์จำนวนมาก
เป็นผู้รับติตตั้งและให้บริการระบบต่างๆ ที่เกี่ยวกับงานระบบบนทางด่วน งานอาณัติสัญญาณรถไฟ
นอกจากนี้ ยังเป็นผู้ให้บริการด้านงานอสังหาริมทรัพย์และบริการ

ในปี 2554 กลุ่มฯ
ขยายธุรกิจไปสู่การเป็นตัวแทนจำหน่ายและดำเนินการศูนย์ซ่อมบำรุงหลังการขายเครื่อง tablet
I-PAD และศึกษาโอกาสขยายธุรกิจไปสู่ธุรกิจใหม่ที่ต่อเนื่องกัน

ฝ่ายคอนซูเมอร์อิเล็กทรอนิกส์

-   ลักษณะและการจัดหาผลิตภัณฑ์หรือบริการ

ฝ่ายฯ เป็นตัวแทนจำหน่ายเครื่องโทรศัพท์เคลื่อนที่ Sony Ericsson รวมถึงสินค้า Tablets ยี่ห้อ
Apple รุ่น I-PAD และแบรนด์ชั้นนำอื่นๆ และได้รับการแต่งตั้งจาก Sony Ericsson และ
Motorola ให้เป็นผู้ดำเนินการ ศูนย์บริการซ่อมบำรุงหลังการขายของเครื่องโทรศัพท์เคลื่อนที่และ
Tablet นอกจากนี้ ฝ่ายฯ ได้รับการคัดเลือกจาก บริษัท ทีโอที จำกัด (มหาชน)
ให้เป็นผู้ขายต่อบริการโทรศัพท์เคลื่อนที่ 3G หรือเรียกว่า MVNO (Mobile Virtual Network
Operator) ซึ่งบริษัทฯ ได้รับใบอนุญาตจากคณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ (กสทช.) ให้เป็นผู้ประกอบกิจการโทรคมนาคมแบบที่หนึ่ง
จึงสามารถดำเนินการขายต่อบริการ โทรศัพท์เคลื่อนที่ 3G ภายใต้แบรนด์ i-KooL Real 3G
มากว่า 2 ปีแล้วซึ่งให้บริการทั้งทางด้าน Data, Voice, SMS และ Video Call
และทำให้ฝ่ายฯ สามารถทำรายได้เพิ่มในส่วนของ Airtime ในระยะยาว

-   การตลาดและภาวะการแข่งขัน

ปัจจุบันธุรกิจโทรคมนาคมและไอที อยู่ในช่วงการเติบโตของเทคโนโลยีที่เน้นเรื่องความรวดเร็ว
ของการรับส่งข้อมูล
และคุณสมบัติการใช้งานที่รองรับการทำงานยุคใหม่และด้านความบันเทิงด้านต่างๆ มากขึ้น เช่น
การใช้ Application ต่างๆ ช่วยในการทำงานให้มีประสิทธิภาพ ดูหนังฟังเพลง, เกมส์,
Facebook ฯลฯ ดังนั้น การใช้ระบบ 3G ที่มีความสามารถรับ-ส่งข้อมูลด้วยความเร็วสูง
จะทำให้ฝ่ายฯ ในฐานะ MVNO มีรายได้จาก Airtime การใช้งานของลูกค้ามากขึ้นด้วย ซึ่งฝ่ายฯ
วางแผนการจัดจำหน่ายโดยเน้นการให้บริการด้านข้อมูล (Data) มากเป็นพิเศษ
และเน้นกลุ่มลูกค้าองค์กรและลูกค้าที่ใช้งานข้อมูลเป็นหลัก นอกจากนี้ฝ่ายฯ ยังได้มี
การจัดทำกิจกรรม ทางการตลาดเพื่อเพิ่มฐานลูกค้าและรักษาลูกค้าเดิมให้อยู่กับ i-KooL Real 3G
ในระยะยาวต่อไปโดยจากการทำตลาดมาถือว่าประสพความสำเร็จเป็นอย่างดี
มีผู้ใช้บริการมากเป็นอันดับสอง ในกลุ่ม MVNO ทั้งหมดของ 3G ทีโอที

-   โครงการในอนาคต

ฝ่ายฯ วางแผนการจัดจำหน่ายซิมการ์ด 3G
และอุปกรณ์เชื่อมต่อที่สามารถเข้าถึงการใช้งานในชีวิตประจำวันมากขึ้น
โดยนำเสนอรูปแบบและแอพพลิเคชั่นที่หลากหลายเพื่อให้เหมาะสมกับแต่ละกลุ่มผู้ใช้งาน และมีการจัด
Package ที่สามารถปรับให้เหมาะสมกับหน่วยงานและองค์กรต่างๆ เพื่อให้ได้ใช้ i-KooL Real
3G ให้เป็นประโยชน์กับธุรกิจได้มากที่สุด นอกจากนี้ ฝ่ายฯ
จะมุ่งเน้นการสร้างความแตกต่างในการให้บริการด้านข้อมูล เพื่อให้ผู้ใช้บริการสามารถใช้ระบบ 3G
ได้อย่างมีประสิทธิภาพยิ่งขึ้น และเนื่องจากเครือข่าย 3G ทีโอที มีการขยายไปในต่างจังหวัดมากขึ้น
ทางบริษัทฯ จะมีการขยายช่องทางการจัดจำหน่ายครอบคลุมไปในพื้นที่ต่างจังหวัดด้วย
รวมทั้งการให้บริการหลังการขายที่มีประสิทธิภาพ
เพื่อรักษาฐานลูกค้าให้อยู่กับลูกค้าในระยะยาวต่อไป

ฝ่ายการพิมพ์และเทคโนโลยี

-   ลักษณะและการจัดหาผลิตภัณฑ์หรือบริการ

ฝ่ายฯ เป็นผู้นำเข้าเครื่องพิมพ์ความเร็วสูงข้อมูลแปรเปลี่ยนได้ (Variable Digital Inkjet)
เครื่องพิมพ์ระบบออฟเซตจากประเทศญี่ปุ่นของ Miyakoshi
และนำเข้าเครื่องพิมพ์ดิจิตอลขนาดเล็กระบบ Ink-jet
และให้บริการครบวงจรในการให้คำปรึกษาในการออกแบบ จัดหา และติดตั้งระบบการพิมพ์
รวมถึงการพิมพ์แบบ security ต่างๆ นอกเหนือจากเครื่องพิมพ์ และระบบพิมพ์ดังกล่าว ฝ่ายฯ
ยังเป็นตัวแทนจำหน่ายหมึกพิมพ์ อะไหล่และอุปกรณ์การพิมพ์ และให้บริการหลังการขาย

-   การตลาดและภาวะการแข่งขัน

ผลิตภัณฑ์ของทางฝ่ายได้ตอบรับความต้องการของตลาดการพิมพ์ในปัจจุบันนี้ได้ดี
ทั้งนี้ตลาดได้มีความต้องการงานพิมพ์ในข้อมูลแปรเปลี่ยนได้แบบสีมากขึ้น
ทั้งนี้รวมถึงงานพิมพ์ด้านรายการเดินบัญชี (Statement) ใบแจ้งหนี้ของบัตรเครดิตต่างๆ
ใบแจ้งหนี้ค่าโทรศัพท์ต่างๆ ถึงแม้ในตลาดการพิมพ์ฝ่ายฯ
มีคู่แข่งในการให้บริการเครื่องพิมพ์แปรเปลี่ยนได้แบบสี แต่ไม่มากนัก และมีราคาสูงกว่า

-   โครงการในอนาคต

ฝ่ายฯ มีเป้าหมายที่จะมุ่งขยายตลาดเครื่องพิมพ์ความเร็วสูง
เครื่องพิมพ์คุณภาพสูงดิจิตอลสีในส่วนของภาคเอกชนให้มากขึ้น

ฝ่ายธุรกิจโทรคมนาคม

-   ลักษณะและการจัดหาผลิตภัณฑ์หรือบริการ

ฝ่ายฯ เป็นผู้จัดจำหน่ายสินค้าและให้บริการครบวงจรในการออกแบบ จัดหา
และติดตั้งระบบสื่อสารในองค์กรของภาครัฐและเอกชน ทั้งระบบที่เป็นโครงข่ายเสียง,
โครงข่ายข้อมูล โดยระบบโครงข่ายเสียงประกอบไป

ด้วยระบบตู้สาขาโทรศัพท์อัตโนมัติทั้งแบบดั้งเดิม และแบบ IP
ระบบการสื่อสารผ่านอินเตอร์เน็ทโปรโตคอล ( Voice Over IP )ระบบ Contract Center
Unified Communications และอุปกรณ์เสริมต่างๆ ที่เกี่ยวข้อง สำหรับโครงข่ายข้อมูล (Data
Network) ได้แก่ Router, Switch ระบบโครงข่ายข้อมูลไร้สาย (Wireless Access
Point) Video Conference Data Security ซึ่งปัจจุบันฝ่ายฯ เป็นผู้แทนจำหน่ายสินค้า
และบริการจากบริษัทชั้นนำของโลก เช่น Avaya, Aruba, Audio Code, Hua Wei, Dell,
HP เป็นต้น

สำหรับลักษณะการจัดหาผลิตภัณฑ์เพื่อให้บริการนั้น ส่วนใหญ่เป็นการนำเข้าจากต่างประเทศ
ภายใต้สัญญาการเป็นตัวแทนจำหน่าย
จะมีเพียงอุปกรณ์เฉพาะบางส่วนเท่านั้นที่นำเข้าหรือสั่งซื้อจากตัวแทนจำหน่ายสินค้านั้นๆ
โดยตรงเพื่อการเข้าร่วมประมูลหรือซื้อขายเป็นครั้งๆ
ในลักษณะที่เป็นการขายโครงการแบบเบ็ดเสร็จ (Turn-Key Project ) เท่านั้น

-   การตลาดและภาวะการแข่งขัน

ปัจจุบันความต้องการในองค์กรของภาครัฐและเอกชนที่จะนำเทคโนโลยีต่างๆ
มาใช้เพื่อเสริมสร้างศักยภาพและคงความได้เปรียบในตลาดมีมากขึ้น
แม้ในปัจจุบันตลาดจะมีการแข่งขันสูงทั้งด้านราคาและการให้บริการจากบริษัทต่างๆ
ทั้งในและต่างประเทศ ฝ่ายฯ ยังคงได้เปรียบคู่แข่งขัน
เนื่องจากการทำตลาดในธุรกิจนี้มาเป็นเวลานานกว่า 25 ปี
ทำให้มีฐานลูกค้าที่สำคัญจำนวนมากยังคงให้ความไว้วางใจ
และเชื่อถือในการให้บริการที่ดีและมีคุณภาพของฝ่ายฯ เป็นระยะเวลาอันยาวนาน ซึ่งส่งผลให้ฝ่ายฯ
มีผลประกอบการที่ดีตลอดมา

นอกจากนี้ ฝ่ายฯ มีการพัฒนาด้านบุคลากรอย่างสม่ำเสมอ
โดยให้พนักงานทุกระดับมีโอกาสได้ศึกษาฝึกอบรมในด้านต่างๆ ที่เกี่ยวข้องกับธุรกิจของกลุ่มฯ
อย่างต่อเนื่อง ทั้งจากสถาบันในประเทศและต่างประเทศ
เพื่อให้พนักงานได้เพิ่มพูนความรู้ความสามารถและทักษะพร้อมปฎิบัติงานได้อย่างมีประสิทธิภาพ

-   งานที่ยังไม่ได้ส่งมอบและโครงการในอนาคต

ปัจจุบันฝ่ายฯ มีโครงการที่สำคัญซึ่งอยู่ในระหว่างดำเนินการ ได้แก่
โครงการปรับปรุงระบบคอลเซ็นเตอร์และ IP PBX สำนักงานสาขาเชียงใหม่ของบริษัท
เมืองไทยประกันชีวิต โครงการจัดซื้อระบบ Call Center ของบริษัท เมืองไทยประกันภัย
โครงการปรับปรุงระบบข่ายสายโทรศัพท์มหาวิทยาลัยสุโขทัยธรรมาธิราช ระบบ Call Center
ภายใต้เลขหมาย 1133 ของบริษัท ทีโอที จำกัด (มหาชน) ระบบ Call Center
ของกรมป้องกันและบรรเทาสาธารณะภัย ระบบ Call Center ของ บริษัท แคทเทเลคอม
และโครงการปรับปรุงระบบโทรศัพท์โรงแรมชั้นนำต่าง ๆ อาทิเช่นโรงแรมโฟร์วิง
โรงแรมฮิลตันสีลมเป็นต้น

ในอนาคตฝ่ายฯ มีโครงการที่จะเข้าร่วมประมูลงานต่างๆ ของหน่วยงานราชการ,
รัฐวิสาหกิจและภาคเอกชน
ในโครงการจัดซื้อจัดจ้างเกี่ยวกับระบบบริการลูกค้าสัมพันธ์แบบหลายช่องทาง (Multi Channel
Contact Center), เครือข่ายระบบเน็ทเวิร์ค และ เน็ทเวิร์คแบบไร้สาย ( Data Network
and Wireless Networks ), โครงการให้บริการและติดตั้งระบบโครงข่ายเสียงและข้อมูล
ตลอดจนโครงการติดตั้งระบบสื่อสารแบบหลายทาง (Unified Communications) เป็นต้น

ฝ่ายระบบขนส่ง

-   ลักษณะและการจัดหาผลิตภัณฑ์หรือบริการ

ฝ่ายระบบขนส่ง ดำเนินธุรกิจในการนำเสนอระบบต่อลูกค้าในลักษณะครบถ้วนทุกอย่าง
ตั้งแต่การออกแบบ ผลิต (ในประเทศ และ ต่างประเทศ) ประกอบ ติดตั้ง ทดสอบ
เอกสารประกอบการใช้งานและซ่อมบำรุง การฝึกอบรม และการซ่อมบำรุง
เพื่อให้ลูกค้าได้รับงานระบบที่ดีเต็มประสิทธิภาพในการใช้งาน สำหรับระบบอาณัติสัญญาณรถไฟ
ระบบควบคุมการเดินรถไฟฟ้า ระบบโทรคมนาคมสำหรับการเดินรถ ระบบจราจรอัจฉริยะ
ระบบเก็บเงินทางด่วน ทั้งแบบเงินสดและแบบอีเล็คทรอนิคส์
ระบบควบคุมความปลอดภัยในการจราจร

โดยที่ฝ่ายระบบขนส่งให้ความสำคัญกับการใช้ผลิตภัณฑ์ที่ไม่มีผลกระทบกับสิ่งแวดล้อม
และมีการควบคุมคุณภาพในทุกขั้นตอนของการทำงานตามมาตรฐานสากล ISO 9001

-   การตลาดและภาวะการแข่งขัน

นโยบายของรัฐบาลที่ให้ความสำคัญกับงานก่อสร้างระบบสาธารณูปโภค
โดยเฉพาะการขนส่งทางถนนและระบบราง สร้างโอกาสธุรกิจให้กับฝ่ายฯ
โดยการเข้าร่วมประมูลงานระบบดังกล่าวจากหน่วยงานที่รับผิดชอบ ได้แก่
การรถไฟแห่งประเทศไทย การรถไฟฟ้าขนส่งมวลชนแห่งประเทศไทย
การทางพิเศษแห่งประเทศไทย บริษัททางด่วนกรุงเทพจำกัด(มหาชน) กรมทางหลวง
การประปานครหลวง
โดยเป็นคู่ค้ากับบริษัทต่างชาติที่มีชื่อเสียงและมีเทคโนโลยีที่มีคุณภาพในราคาที่เหมาะสม เช่น
ประเทศทางยุโรป เป็นต้น เนื่องจากผลิตภัณฑ์ที่ฝ่ายฯ
นำเสนอเป็นผลิตภัณฑ์ที่ต้องใช้ผู้ชำนาญการเฉพาะ การแข่งขันจึงไม่รุนแรงมากนัก

-   โครงการในอนาคต

ศึกษาและติดตามความคืบหน้าแผนงานและนโยบาย ในการพัฒนาระบบขนส่งของรัฐบาล
รวมทั้งพิจารณาวางแผนการดำเนินธุรกิจให้สอดคล้องกับแผนและนโยบายของรัฐบาล
ซึ่งอาจจะรวมถึงการลงทุนในโครงการต่างๆ ที่รัฐบาลมีนโยบายให้เอกชนเข้าร่วมลงทุน

ฝ่ายธุรกิจสารสนเทศ

-   ลักษณะการจัดหาผลิตภัณฑ์หรือบริการ

ฝ่ายฯ เป็นผู้ให้บริการด้านการออกแบบและวางระบบโครงข่ายเทคโนโลยีสารสนเทศ
และการสื่อสารแบบครบวงจรด้วยบุคลากรที่มีประสบการณ์และผู้เชี่ยวชาญทางเทคนิค
ช่วยวางแผนการจัดการและการบริหารงานตามความต้องการลูกค้าให้เข้าถึงข้อมูลได้อย่างทั่วถึงและมีประสิทธิภาพมากที่สุด
พร้อมวางแผนและป้องกันความเสี่ยงต่างๆ
ที่อาจเกิดขึ้นกับองค์กรในการลงทุนทรัพย์สินของฮาร์ดแวร์และซอฟท์แวร์ จากผลงานที่ผ่านมา ฝ่ายฯ
ได้พัฒนา ระบบ Data Communication Network ระบบ Software Application
ระบบความปลอดภัยด้านไอที พร้อมทั้งพัฒนาและปรับปรุงศูนย์ข้อมูล ให้กับหน่วยงานทั้งภาครัฐ
รัฐวิสาหกิจ ธนาคารและเอกชนรายใหญ่

และอีกหนึ่งผลิตภัณฑ์หลักคือ ระบบ LBIS (Location Based Information System)
ซึ่งเป็นการต่อยอดการนำเทคโนโลยีสารสนเทศในองค์กรมาใช้
เพื่อช่วยให้สามารถสนับสนุนการวางแผนกลยุทธ์และการตัดสินใจของผู้บริหารระดับสูงได้อย่างมีประสิทธิภาพสูงสุดโดยสามารถวิเคราะห์ข้อมูล
นำเสนอภาพรวมของข้อมูลและดูรายละเอียดของแต่ละจุดข้อมูลได้อย่างถูกต้องและแม่นยำ
โดยกลุ่มลูกค้าหลักจะเป็นหน่วยงานทั้งภาครัฐ รัฐวิสาหกิจ ธนาคาร และเอกชน
ซึ่งนำระบบมาใช้ในงานสำรวจ ประเมิน และติดตามความคืบหน้าของแต่ละโครงการ
หรือแต่ละหน่วยงานที่เกี่ยวข้องแบบ Real Time ผลงานที่ได้การยอมรับและได้รางวัล อาทิเช่น
การป้องกันและเตรียมตัวในการรับมือกับปัญหาน้ำท่วม และมีขั้นตอนของการเยียวยา และแก้ไขปัญหา
โดยระบบสามารถตอบสนองความต้องการ ขององค์กร ได้อย่างสมบูรณ์

-   การตลาดและภาวะการแข่งขัน

ปัจจุบันพัฒนาการและการนำเทคโนโลยีมาประยุกต์ใช้ในองค์การ
ส่งผลให้เกิดการเปลี่ยนแปลงทั้งโดยทางตรงและทางอ้อม
การนำเทคโนโลยีมาใช้ให้เกิดประโยชน์สูงสุดแก่ธุรกิจจึงมีความสำคัญอย่างยิ่ง
ซึ่งเป็นผลให้องค์กรสามารถทำงานได้อย่างมีประสิทธิผลและประสิทธิภาพ
พร้อมทั้งสามารถแข่งขันในธุรกิจได้

เพราะปัจจุบันมีการแข่งขันด้านเทคโนโลยีสารสนเทศอย่างรุนแรง
และเทคโนโลยีมีการเปลี่ยนแปลงอย่างรวดเร็ว ดังนั้น ฝ่ายจึงให้ความสำคัญในการเสนอระบบต่างๆ
ที่เหมาะสม กับลูกค้าเป็นสำคัญ ทำให้เราให้ความสำคัญของ Perceive Price เพื่อสร้าง
Perceive Value ส่วนเรื่องการบริการหลังการขายนั้นก็มีความสำคัญอย่างยิ่ง ซึ่งเรามุ่งเน้น
Service Mind เพื่อการให้บริการที่ดีที่สุด

บริษัท ดาต้า มายนิ่ง จำกัด

-   ลักษณะการจัดหาผลิตภัณฑ์หรือบริการ

บริษัทฯ ดำเนินธุรกิจด้านอินฟอร์เมชั่น เทคโนโลยี จำหน่าย ติดตั้ง
และให้บริการบำรุงรักษาระบบคอมพิวเตอร์
ให้คำปรึกษาและดำเนินการวางระบบตั้งแต่โครงสร้างพื้นฐาน ระบบข้อมูล
ไปจนถึงให้บริการออกแบบระบบงานที่มีความซับซ้อน เป็น System Integrator
ตามความต้องการของลูกค้า

-   การตลาดและภาวะการแข่งขัน

กลุ่มลูกค้าของบริษัทฯ ได้แก่ หน่วยงานที่มีการป้องกันและปราบปรามอาชญากรรม
หน่วยงานที่เกี่ยวข้องกับการดูแลการฉ้อโกงในธุรกิจเกี่ยวกับการเงินทั้งภาครัฐและเอกชน
ที่ต้องนำข้อมูลมาใช้ในการวิเคราะห์
เพื่อสนับสนุนการป้องกันและปราบปรามการฟอกเงินและการสนับสนุนทางการเงินแก่การก่อการร้าย

-   โครงการในอนาคต

บริษัทฯ วางแผนขยายธุรกิจไปในกลุ่มลูกค้าภาครัฐ ในการวางระบบคอมพิวเตอร์อื่นๆ
นอกเหนือไปจากการป้องกันและปราบปรามอาชญากรรมทางการเงิน

บริษัท ล็อกซเล่ย์ พร็อพเพอร์ตี้ ดีเวลลอปเม้นท์ จำกัด

-   หน้าที่และความรับผิดชอบของหน่วยงาน

บริษัทฯ ประกอบธุรกิจด้านอสังหาริมทรัพย์ โดยแบ่งธุรกิจออกเป็น 2 ส่วน คือ
การพัฒนาอสังหาริมทรัพย์ และการบริหารจัดการอสังหาริมทรัพย์ ในด้านการพัฒนาอสังหาริมทรัพย์
บริษัทฯ ได้ศึกษาความเป็นไปได้ของการลงทุนในอสังหาริมทรัพย์ โดยค้นคว้า วิเคราะห์ข้อมูล
จัดทำรายงานสรุป
เพื่อเป็นแนวทางสำหรับการตัดสินใจเลือกลงทุนในโครงการที่ให้ผลตอบแทนที่ดีที่สุด
ส่วนการบริหารจัดการอสังหาริมทรัพย์ได้แก่ การให้บริการเช่าอาคารสำนักงาน เช่าพื้นที่ป้ายโฆษณา
งานบริการรักษาความสะอาดและระบบสาธารณูปโภคอาคารสำนักงาน ตลอดจนงานด้านบริการอื่นๆ
ที่เกี่ยวข้อง แบบครบวงจร

-   ผลการดำเนินงานในปีที่ผ่านมาและโครงการในอนาคต

ในปี 2554 การดำเนินธุรกิจสามารถสร้างผลตอบแทนอย่างต่อเนื่อง
พร้อมทั้งสร้างภาพลักษณ์ที่ดีในโครงการต่างๆ รวมถึงเริ่มการลงทุนในโครงการอสังหาริมทรัพย์
บนทำเลที่มีศักยภาพบริเวณพื้นที่ในกรุงเทพฯและต่างจังหวัด
ในส่วนของการบริหารจัดการอสังหาริมทรัพย์ บริษัทฯ มุ่งเน้นสร้างพันธมิตรทางธุรกิจ
ขยายฐานลูกค้าให้กว้างขึ้น และพัฒนางานบริการให้เป็นมาตรฐานสากล
สร้างประสิทธิภาพทีมงานด้วยโครงการฝึกอบรมอย่างต่อเนื่อง

  -----------------------------------------------------------------------
  กลุ่มธุรกิจงานโครงการ

  -----------------------------------------------------------------------

ภาพรวม

กลุ่มฯ ดำเนินธุรกิจด้านงานสาธารณูปโภค ได้แก่ ระบบสื่อสารโทรทัศน์และวิทยุ ระบบพลังงาน
ระบบไฟฟ้า ระบบการจัดการน้ำและของเสีย
รวมทั้งจำหน่ายเครื่องมือและระบบอิเล็กทรอนิกส์ที่ใช้ในงานเฉพาะด้าน
โดยเข้าประมูลเพื่อเป็นผู้ให้บริการในโครงการต่างๆ ทั้งของภาครัฐ รัฐวิสาหกิจ และเอกชน
ทั้งในประเทศและต่างประเทศ โดยครอบคลุมตั้งแต่การสำรวจ ออกแบบ ติดตั้ง
พัฒนาระบบตามความต้องการของลูกค้า รวมทั้งทำการบำรุงรักษา
และให้คำปรึกษางานโครงการต่างๆ

วิกฤติน้ำท่วมในปี 2554 ส่งผลกระทบต่อบางโครงการที่อยู่ระหว่างดำเนินการ
ทำให้หน่วยงานที่รับผิดชอบไม่สามารถทำการส่งมอบงานได้ตามกำหนด
แต่ลูกค้าก็รับทราบถึงเหตุสุดวิสัยดังกล่าว ส่วนพื้นที่ทำงานภาคสนามบางแห่งของกลุ่มฯ
ที่มีความเสี่ยงน้ำท่วมในช่วงเวลานั้น กลุ่มฯ ทำการป้องกันอย่างดี ทำให้รอดพ้นจากน้ำท่วมได้

ฝ่ายกิจการโทรทัศน์และวิทยุ

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจโดยเป็นตัวแทนจำหน่ายอุปกรณ์เครื่องส่งโทรทัศน์ เครื่องส่งวิทยุ
อุปกรณ์สำหรับห้องผลิตรายการโทรทัศน์และวิทยุ รวมถึงเป็น System Integrator
เพื่อประมูลงานขาย ออกแบบ ติดตั้ง ก่อสร้างสถานีวิทยุและโทรทัศน์ ให้แก่หน่วยงานราชการ
รัฐวิสาหกิจ หน่วยงานเอกชนที่เกี่ยวข้อง อีกทั้งยังให้ความร่วมมือกับหน่วยงานต่างๆ
ในการเผยแพร่ความรู้ด้านเทคโนโลยี ทดลองและทดสอบการออกอากาศในระบบดิจิตอล

ผลิตภัณฑ์ด้านโทรทัศน์และวิทยุส่วนใหญ่เป็นสินค้าเทคโนโลยี จึงจำเป็นต้องนำเข้าจากต่างประเทศ
เช่น ประเทศสหรัฐอเมริกา ประเทศญี่ปุ่นและยุโรป รวมกับการจัดซื้อจากบริษัทคู่ค้าภายในประเทศ
ที่เป็นตัวแทนสินค้า

-   การตลาดและภาวะการแข่งขัน

 จากพระราชบัญญัติการประกอบกิจการกระจายเสียงและกิจการโทรทัศน์ ฉบับล่าสุด มีความเป็นไปได้ที่จะก่อให้เกิดการเปลี่ยนแปลงทางเทคโนโลยีในการออกอากาศที่ทันสมัยทั้งด้านโทรทัศน์และวิทยุในระบบดิจิตอล ซึ่งเพิ่มความสามารถในการออกอากาศได้มากช่องขึ้น ทำให้เกิดแรงกระตุ้นสำหรับลูกค้าในการขยายธุรกิจและปรับเปลี่ยนเทคโนโลยีให้ครอบคลุมพื้นที่ทั่วประเทศ ดังนั้นความต้องการในตลาดจึงยังมีอยู่สูง

กลุ่มลูกค้าของฝ่ายฯ เป็นหน่วยงานราชการ รัฐวิสาหกิจ
และเอกชนที่ประกอบกิจการด้านโทรทัศน์และวิทยุ เช่น กรมประชาสัมพันธ์
สถานีวิทยุโทรทัศน์กองทัพบก บริษัท อสมท จำกัด (มหาชน) สถานีวิทยุกระจายเสียงรัฐสภา
หน่วยบัญชาการทหารพัฒนา เป็นต้น

-   งานที่ยังไม่ได้ส่งมอบและโครงการในอนาคต

ฝ่ายฯ มีโครงการที่อยู่ระหว่างดำเนินการเพื่อส่งมอบในปี 2555 ดังนี้ โครงการจัดซื้อเครื่องส่งโทรทัศน์ ของกรมประชาสัมพันธ์ โครงการจัดซื้อเครื่องส่งวิทยุกระจายเสียง สำนักงานเลขาธิการสภาผู้แทนราษฎร โครงการจัดซื้อเครื่องส่งวิทยุกระจายเสียง โครงการจัดซื้อเครื่องส่งวิทยุกระจายเสียง ของกรมการทหารสื่อสาร โครงการปรับปรุงเครื่องส่งโทรทัศน์ ททบ. 5 และโครงการปรับปรุงห้องส่งฯ และอุปกรณ์ห้องส่งวิทยุฯ ส่วนกลาง บริษัท อสมท จำกัด (มหาชน) โครงการสร้างอาคารเครื่องส่งและอุปกรณ์ทั้งหมดอาคารใหม่รัฐสภา จ.นนทบุรี

ในอนาคต ฝ่ายฯ มีนโยบายขยายตลาดทั้งด้านสินค้าและการให้บริการ
โดยอยู่ระหว่างการศึกษาสินค้าที่จะตอบสนองความเปลี่ยนแปลงระบบการออกอากาศเป็นระบบดิจิตอล
สินค้าระบบสื่อสารโทรคมนาคมและไอที รวมถึงความเป็นไปได้ในการลงทุนร่วมกับภาคเอกชนต่าง ๆ

ฝ่ายระบบควบคุม

-   ลักษณะและการจัดหาผลิตภัณฑ์หรือบริการ

ฝ่ายระบบควบคุม มีความเชี่ยวชาญในการให้บริการวิศวกรรมแบบครบวงจรเกี่ยวกับเทคโนโลยี
ระบบควบคุมอัตโนมัติ (Automation Control System), ระบบควบคุมและสั่งการระยะไกล
(Supervisory Control and Data Acquisition (SCADA) System) และระบบโทรมาตร
(Telemetry) โดยการบริการรวมถึงการออกแบบระบบ ให้คำปรึกษา จัดหา ติดตั้ง ทดสอบ
ฝึกอบรม และซ่อมบำรุง เป็นต้น
ลูกค้าส่วนใหญ่จะเป็นโครงการสาธารณูปโภคของรัฐและภาคอุตสาหกรรมขนาดใหญ่

ฝ่ายฯ มีพันธมิตรทางธุรกิจซึ่งเป็นเจ้าของเทคโนโลยีระบบควบคุมที่มีผลิตภัณฑ์หลากหลาย
มีเทคโนโลยีก้าวหน้า ผลงานและประสบการณ์ดี ดังนั้น ฝ่ายฯ
จึงสามารถจัดซื้อจัดหาผลิตภัณฑ์หรือบริการได้ตรงตามความต้องการของลูกค้า

ฝ่ายฯ ให้บริการด้วยสำนึกในความรับผิดชอบต่อสิ่งแวดล้อมและสังคม โดยเฉพาะอย่างยิ่งฝ่ายฯ เป็น
ผู้ให้บริการในระบบโทรมาตร เพื่อติดตาม เฝ้าระวัง และเตือนภัยสภาพน้ำ สภาพอากาศ
และสิ่งแวดล้อม

-   การตลาดและภาวะการแข่งขัน

ถึงแม้ว่า ตลาดระบบควบคุมจะมีการแข่งขันสูง แต่ฝ่ายฯ
มีผลงานในระบบควบคุมของโครงการขนาดใหญ่ที่ต้องใช้เทคโนโลยีที่ก้าวหน้าและซับซ้อนที่ต้องใช้ประสบการณ์ในการบริหารโครงการ
อีกทั้งฝ่ายฯ มีประสบการณ์ในการทำงานร่วมกับบริษัทนานาชาติอย่างหลากหลาย
ทั้งที่เป็นเจ้าของเทคโนโลยีเอง และเป็นบริษัทรับเหมาข้ามชาติรายใหญ่ และปัจจุบัน ฝ่ายฯ
เป็นผู้ให้บริการระบบโทรมาตรรายเดียวที่มีผลงานระบบ โทรมาตรทางอุทกวิทยาครบทั้ง 3 ด้าน คือ
ระบบโทรมาตรเพื่อการพยากรณ์น้ำ ระบบโทรมาตรเพื่อเตือนภัยน้ำ
และระบบโทรมาตรเพื่อการบริหารจัดการน้ำ ฝ่ายฯ จึงมีผลงานและประสบการณ์เป็นจุดขายที่สำคัญ

ช่องทางการจำหน่าย ส่วนใหญ่จะเป็นการประมูลงาน การเข้าหาลูกค้าโดยตรงเป็นหลัก
การเรียกใช้บริการจากลูกค้าเดิม และเป็นตัวแทน (Approved Vendor)
จากบริษัทรับเหมาข้ามชาติรายใหญ่ อีกทั้งฝ่ายฯ
ยังได้พัฒนาส่วนงานลูกค้าสัมพันธ์เพื่อประสานงานกับลูกค้าอย่างต่อเนื่อง

-   งานที่ยังไม่ได้ส่งมอบและโครงการในอนาคต

เนื่องจากการเกิดเหตุการณ์น้ำท่วมใหญ่ในประเทศรวมถึงกรุงเทพฯและปริมณฑล
ทำให้บางโครงการได้รับผลกระทบ ไม่สามารถทำการส่งมอบโครงการที่มีกำหนดส่งมอบในปี 2554
ได้แก่ โครงการจัดหาอุปกรณ์และติดตั้งระบบโทรมาตรอุทกวิทยาลุ่มน้ำแม่กลองของกรมชลประทาน
โครงการระบบฝึกจำลองการควบคุมระบบสายส่งสายจำหน่ายของการไฟฟ้านครหลวง อย่างไรก็ตาม
ฝ่ายฯ ได้แจ้งเหตุสุดวิสัยดังกล่าวให้ลูกค้าได้รับทราบแล้ว โครงการในอนาคต
ฝ่ายฯจะยังคงอยู่ในธุรกิจเดิมที่ฝ่ายฯ มีจุดแข็งทางด้านการบริการระบบโทรมาตร (Telemetry)
และ ระบบ SCADA กับกรมชลประทาน, การไฟฟ้านครหลวง, บริษัท Trans-Thai Malaysia
จำกัด

อีกทั้งจะเปิดธุรกิจใหม่กับ การประปานครหลวง และการไฟฟ้าฝายผลิตแห่งประเทศไทย
รวมถึงโครงการต่อเนื่องกับงานที่กำลังดำเนินการอยู่หรือกับงานที่จะเกิดกับธุรกิจใหม่
เช่นการผลิตพลังงานจากวัชพืช เป็นต้น

ฝ่ายระบบพลังงาน

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจที่เกี่ยวข้องกับระบบพลังงานให้แก่ภาครัฐและภาคเอกชน
โดยให้บริการในลักษณะงานบริการรวมระบบ (System Integration)
ซึ่งครอบคลุมตั้งแต่การดำเนินการทางด้านวิศวกรรม การออกแบบ การจัดหาผลิตภัณฑ์
การดำเนินการก่อสร้าง และการบริหารโครงการ เพื่อให้เป็นไปตามความต้องการของลูกค้า เช่น
งานก่อสร้างและปรับปรุงสถานีไฟฟ้า งานก่อสร้างระบบสายส่งและสายจำหน่าย
งานก่อสร้างเคเบิ้ลใต้ดิน งานเคเบิ้ลใต้น้ำ
งานจัดหาและติดตั้งระบบควบคุมการทำงานของสถานีไฟฟ้า ระบบผลิตไฟฟ้าพลังงานแสงอาทิตย์
ระบบไฟฟ้าสำหรับโรงงาน อาคารสูง ระบบสาธารณูปโภค
รวมถึงการให้บริการด้านงานระบบไฟฟ้าทั่วไป ได้แก่ งานบำรุงรักษา งานบริการทดสอบระบบ
และงานให้คำปรึกษาด้านระบบไฟฟ้า เป็นต้น

ฝ่ายฯ มีความสัมพันธ์ที่ดีมากกับคู่ค้าซึ่งเป็นผู้ผลิต
และตัวแทนจำหน่ายที่น่าเชื่อถือจากทั้งในประเทศและต่างประเทศ ทำให้การจัดหาผลิตภัณฑ์ของฝ่ายฯ
เป็นไปอย่างเหมาะสมต่องานและการนำเสนอต่อลูกค้า

-   การตลาดและภาวะการแข่งขัน

จากการที่ภาครัฐได้จัดสรรงบประมาณในการลงทุนด้านระบบไฟฟ้าและพลังงานอย่างต่อเนื่อง
เพราะถือเป็นปัจจัยสำคัญในการพัฒนาประเทศและความเป็นอยู่ของประชาชน
ภาคเอกชนเริ่มให้ความสนใจในการลงทุนด้านระบบไฟฟ้าและพลังงานมากขึ้น
จึงเป็นโอกาสทางธุรกิจที่ดีของฝ่ายฯ และจากการที่ฝ่ายฯ ดำเนินธุรกิจด้านนี้มาเป็นเวลานาน
โดยยึดมั่นนโยบายด้านการให้บริการอย่างมีคุณภาพ รวมทั้งบุคลากรในฝ่ายฯ ที่เป็นผู้ที่มีความรู้
ความชำนาญเป็นอย่างดี
จึงทำให้มีชื่อเสียงเป็นที่ยอมรับและได้รับความไว้วางใจจากลูกค้าอย่างต่อเนื่อง เป็นผลให้ฝ่ายฯ
มีสถานภาพและศักยภาพที่ดี ลูกค้าหลักของฝ่ายฯ ประกอบด้วย การไฟฟ้าส่วนภูมิภาค
การไฟฟ้านครหลวง และการไฟฟ้าฝ่ายผลิตแห่งประเทศไทย

ฝ่ายฯจำหน่ายสินค้าและบริการให้กับลูกค้า โดยการเข้าร่วมประกวดราคา
ทั้งในลักษณะที่เป็นผู้รับเหมาโดยตรง ผู้รับเหมาช่วง และเสนอขายโดยตรงให้กับลูกค้า โดยฝ่ายฯ
มีนโยบายให้ความสำคัญต่อการการออกแบบ การจัดหาผลิตภัณฑ์
และการควบคุมการดำเนินงานที่มีประสิทธิภาพ เพื่อให้ตรงต่อความต้องการของลูกค้ามากที่สุด

-   งานที่ยังไม่ได้ส่งมอบและโครงการในอนาคต

ฝ่ายฯ มีโครงการที่อยู่ระหว่างดำเนินการเพื่อส่งมอบ ได้แก่

-   งานก่อสร้างสถานีไฟฟ้า (Transmission Substation) ของการไฟฟ้าส่วนภูมิภาค

-   ระบบ 115-22 เควี ประเภท Conventional จำนวน 4 แห่ง ในพื้นที่ภาคกลาง ประเภท
    Compact Switchgear จำนวน 2 แห่ง ในพื้นที่ภาคเหนือ และประเภท Modular
    Switchgear จำนวน 3 แห่ง ในพื้นที่ภาคเหนือ

-   ระบบ 115-33 เควี ประเภท Compact Switchgear จำนวน 1 แห่ง ในพื้นที่ภาคใต้

-   งานปรับปรุงระบบคอมพิวเตอร์ควบคุมสถานีไฟฟ้าของการไฟฟ้าส่วนภูมิภาค จำนวน 12
    สถานีไฟฟ้า ในพื้นที่ภาคกลาง

-   รวมทั้งงานจัดหา และติดตั้งอุปกรณ์ Field Device Interfaces ของการไฟฟ้าส่วนภูมิภาค
    ในพื้นที่ภาคใต้

ฝ่ายฯ มีเป้าหมายที่จะสร้างชื่อเสียงให้เป็นที่ยอมรับในด้านงานจัดหาและติดตั้งระบบไฟฟ้า
รวมทั้งการดำเนินงานที่เกี่ยวข้องกับพลังงาน เช่น งานด้านพลังงานทดแทน
งานบริหารจัดการพลังงาน
และการเป็นตัวแทนจำหน่ายอุปกรณ์ระบบไฟฟ้าและพลังงานอย่างครบวงจร
เพื่อทำให้งานบริการของฝ่ายฯ สามารถครอบคลุมงานระบบไฟฟ้าและพลังงานทั้งหมด

อีกทั้งมีนโยบายมุ่งเน้นขยายตลาดในกลุ่มลูกค้าเอกชนที่ดำเนินธุรกิจทางด้านการผลิตพลังงาน
และกลุ่มลูกค้าในนิคมอุตสาหกรรมต่างๆ
เนื่องจากกลุ่มธุรกิจดังกล่าวมีแนวโน้มในการลงทุนที่เพิ่มขึ้นอย่างต่อเนื่อง
และมีโครงการใหม่ๆที่กำลังจะเกิดขึ้นอีกมากมาย

นอกจากนี้ ฝ่ายฯ ยังเตรียมความพร้อมต่อธุรกิจด้านพลังงานทดแทน เช่น พลังงานแสงอาทิตย์
พลังงานลม และพลังงานทางเลือกอื่นๆ ซึ่งเป็นธุรกิจที่มีอนาคตที่ดียิ่ง
เนื่องจากได้รับการส่งเสริมทั้งจากภาครัฐและต่างประเทศ
รวมทั้งการเตรียมความพร้อมต่อธุรกิจด้านระบบโครงข่ายอัจฉริยะ (Smart Gird)
ซึ่งเป็นการวางโครงข่ายของระบบความคุมและบริหารจัดการด้านพลังงานของประเทศ
ซึ่งเป็นอีกหนึ่งธุรกิจด้านพลังงานที่มีอนาคตที่ดีเช่นเดียวกัน

ฝ่ายโครงการพิเศษ

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านการจำหน่ายเครื่องมือและระบบอิเล็กทรอนิกส์ที่ใช้ในงานเฉพาะด้าน
โดยจัดจำหน่ายพร้อมติดตั้งสินค้าและให้บริการซ่อมบำรุงเครื่องมือและระบบอิเล็กทรอนิกส์ต่างๆ
รวมถึงการบริการหลังการขายอย่างดี โดยสินค้าที่ฝ่ายฯ
จัดจำหน่ายส่วนใหญ่เป็นสินค้าที่ต้องใช้ทักษะและความชำนาญทางเทคโนโลยีสูง
จึงต้องนำเข้ามาจากประเทศในทวีปยุโรป และสหรัฐอเมริกา ซึ่งล้วนเป็นบริษัทที่มั่นคง
ผลิตภัณฑ์คุณภาพสูง นอกจากนั้นยังมีสินค้าที่ซื้อในประเทศ และพัฒนาขึ้นเองอีกด้วย เช่น
ซอฟแวร์ประกอบต่างๆ

ฝ่ายฯ ยึดมั่นในการจัดหาสินค้าและผลิตภัณฑ์ได้ตรงตามความต้องการของลูกค้า
รวมทั้งมีบริการหลังการขายที่ดีเสมอมา
และให้ความสำคัญกับการมีความสัมพันธ์ที่ดีกับลูกค้าในระยะยาว ที่สำคัญอีกประการหนึ่งคือ ฝ่ายฯ
ไม่มีผลิตภัณฑ์เหลือใช้ที่มีผลกระทบต่อสิ่งแวดล้อม

-   การตลาดและภาวะการแข่งขัน

กลุ่มลูกค้าเป้าหมายส่วนใหญ่จะเป็นหน่วยงานราชการ ทหาร ตำรวจ
และหน่วยงานที่เกี่ยวข้องกับการสื่อสารและเทคโนโลยีต่างๆ
โดยทำการตลาดแบบการขายตรงต่อผู้ใช้ในลักษณะโครงการ นอกจากนี้ ฝ่ายฯ
ยังมีความสัมพันธ์ที่ดีกับลูกค้าจึงทำให้ฝ่ายฯ ดำเนินธุรกิจนี้ไปได้ด้วยดี กล่าวคือ ฝ่ายฯ
จะทำการศึกษาวิจัยและ

พัฒนาปรับปรุงสินค้าให้มีความทันสมัยตามความก้าวหน้าทางเทคโนโลยีอยู่เสมอ เช่น
การจัดซื้ออุปกรณ์หลัก

มาพัฒนาเป็นระบบ หรือจัดหาอุปกรณ์ที่ตรงกับความต้องการของลูกค้ามากที่สุด
เพื่อตอบสนองความต้องการของลูกค้าและให้ลูกค้าเกิดความพึงพอใจสูงสุด

ภาวะการแข่งขันไม่รุนแรงนัก เนื่องจากสินค้าที่ฝ่ายฯ
จัดจำหน่ายและให้บริการเป็นสินค้าและบริการเฉพาะด้าน
ลักษณะการแข่งขันขึ้นอยู่กับทักษะความชำนาญในเทคโนโลยี
ความพร้อมของข้อมูลของผู้แข่งขันแต่ละราย กลยุทธ์การขาย และการติดต่อประสานงาน
ความเอาใจใส่ต่อลูกค้า รวมถึงความสัมพันธ์ที่ดีที่มีต่อลูกค้า ส่วนแนวโน้มภาวะอุตสาหกรรม
ขึ้นอยู่กับงบประมาณของราชการเป็นหลัก
ขณะที่ภาวะเศรษฐกิจโดยรวมส่งผลต่อการดำเนินงานของฝ่ายฯ ค่อยข้างน้อย
เนื่องจากสินค้าที่จัดจำหน่ายและให้บริการเป็นโครงการที่มีลักษณะเฉพาะด้าน
มีความต้องการต่อเนื่องในระยะยาว

-   งานที่ยังไม่ได้ส่งมอบ

ฝ่ายฯ มีกำหนดส่งมอบงานโครงการติดตั้งระบบโซนาร์ให้กับกองทัพเรือ และโครงการจัดซื้อเครื่อง
มวลสาร ให้กับสถาบันเทคโนโลยีป้องกันประเทศ (องค์การมหาชน) กระทรวงกลาโหม
โดยมีกำหนดส่งมอบงานภายในไตรมาส 2 ของปี 2555

ฝ่ายธุรกิจสิ่งแวดล้อม

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านสิ่งแวดล้อม การรักษาสมดุลของสิ่งแวดล้อม
การปรับสภาพสิ่งที่เสียให้คืนสภาพดีสามารถนำกลับมาใช้ประโยชน์ได้อีก
โดยเฉพาะอย่างยิ่งเกี่ยวกับธุรกิจน้ำประปา ธุรกิจการจัดการน้ำเสีย/น้ำหมุนเวียน
ธุรกิจการจัดการของเสียอันตราย การแปรพลังงานจากของเสีย/ขยะ
โดยให้คำปรึกษาด้านเทคนิคการบริหาร และให้บริการออกแบบก่อสร้าง จำหน่ายผลิตภัณฑ์
ติดตั้งและบำรุงรักษาระบบ อันจะเป็นประโยชน์ ต่อสังคม โดยฝ่ายฯ เลือกสรรคู่ค้า ผู้ผลิต
และตัวแทนจำหน่ายที่มีประสบการณ์และมีความชำนาญงานสูง
โดยมีการวิเคราะห์และเปรียบเทียบศักยภาพของผู้ผลิตที่สามารถผลิตสินค้าได้เหมาะสมกับตลาด
และตรงตามความต้องการของลูกค้าอยู่ตลอดเวลา

-   การตลาดและภาวะการแข่งขัน

ในปัจจุบัน ภาวะการแข่งขันทางธุรกิจด้านสิ่งแวดล้อม จัดอยู่ในเกณฑ์ที่ค่อนข้างสูง
และมีแนวโน้มที่จะทวีความเข้มข้นมากยิ่งขึ้น ฝ่ายฯ
จึงมุ่งการสร้างความสัมพันธ์อันดีกับกลุ่มลูกค้าสำคัญ เพื่อสร้างฐานลูกค้าให้มั่นคง นอกจากนี้ฝ่ายฯ
ยังมีการเข้าร่วมงานโครงการขนาดเล็ก และขนาดกลาง เพื่อขยายฐานการตลาด
และเพิ่มศักยภาพการดำเนินการทางการตลาด โดยบุคลากรที่มีความชำนาญและมีเทคโนโลยีที่ทันสมัย

การจำหน่ายและช่องทางการจำหน่ายผลิตภัณฑ์และนำเสนอโครงการต่างๆ ส่วนใหญ่ ฝ่ายฯ
จะใช้วิธีการขายตรงให้แก่ลูกค้าเป้าหมายทั้ง หน่วยงานภาครัฐและเอกชน

-   โครงการในอนาคต

ฝ่ายฯ มุ่งเน้นและให้ความสำคัญกับโครงการที่มีส่วนเกี่ยวข้องกับสิ่งแวดล้อมในหลายๆ ด้าน
โดยเฉพาะอย่างยิ่งในโครงการที่เกี่ยวเนื่องกับธุรกิจน้ำประปา
ธุรกิจการจัดการน้ำเสีย/การทำน้ำหมุนเวียน การแปรพลังงานจากของเสีย/ขยะ อาทิเช่น
โครงการสัมปทานผลิตน้ำประปา โครงการก่อสร้างระบบผลิตน้ำประปาขนาดกลาง
โครงการการทำระบบน้ำหมุนเวียน (Water Reuse)
โครงการรับจ้างเดินระบบผลิตน้ำประปา/น้ำเสีย
โครงการระบบบำบัดน้ำเสียสำหรับชุมชนและอุตสาหกรรมต่างๆ
โครงการแปรรูปของเสีย/ขยะเป็นพลังงาน เป็นต้น

แผนกเพาเวอร์อินฟรา

-   ลักษณะและการจัดหาผลิตภัณฑ์หรือบริการ

แผนกฯ ดำเนินธุรกิจจัดหา นำเข้า
และติดตั้งสายส่งไฟฟ้าแรงสูงให้กับลูกค้าโดยนำเสนอผลิตภัณฑ์ตามความต้องการของลูกค้า
รวมทั้งนำเข้าอุปกรณ์หลักจากต่างประเทศในลักษณะเป็น Complete Set และจ้างผลิตอุปกรณ์อื่นๆ
ภายในประเทศ เพื่อรวบรวมนำไปติดตั้งให้แก่ลูกค้า

-   การตลาดและภาวะการแข่งขัน

ลูกค้าส่วนใหญ่เป็นหน่วยงานรัฐวิสาหกิจที่ต้องการใช้ผลิตภัณฑ์นี้โดยตรง เช่น
การไฟฟ้าฝ่ายผลิตแห่งประเทศไทย ฯลฯ แผนกฯ จะติดต่อกับลูกค้าโดยตรง
โดยนำเสนอผลิตภัณฑ์ที่มีคุณภาพในราคาเหมาะสม และมีเจ้าหน้าที่
ที่มีความชำนาญเฉพาะทางเป็นพิเศษในการดำเนินงาน จึงทำให้แผนกฯ มีความพร้อมมากกว่าคู่แข่ง

-   โครงการในอนาคต

แผนกฯ มีแผนที่จะขยายกลุ่มลูกค้าเพิ่มขึ้นในส่วนภูมิภาคและประเทศเพื่อนบ้าน

  -----------------------------------------------------------------------
  กลุ่มธุรกิจการค้า

  -----------------------------------------------------------------------

ภาพรวม

กลุ่มฯ ดำเนินธุรกิจโดยเป็นผู้ผลิต และตัวแทนจำหน่าย สินค้าอุปโภค บริโภค สินค้าเคมีอุตสาหกรรม
เครื่องคอมพิวเตอร์ และอุปกรณ์โทรคมนาคมเพื่อการศึกษา เป็นตัวแทนจำหน่ายวัสดุ อุปกรณ์
เครื่องมือ และให้บริการเกี่ยวกับงานผลิตภัณฑ์ก่อสร้าง และงานบริการรถยนต์
รวมทั้งการจัดหาสินค้าอื่นๆ ตามความต้องการของลูกค้า

ในปี 2554 กลุ่มฯ ได้ขยายธุรกิจเข้าสู่ธุรกิจร้านอาหาร โดยเปิดร้านอาหารญี่ปุ่น “อัย” (Ai)
ในบริเวณศูนย์การค้าชั้นนำ 3 แห่งในกรุงเทพมหานคร ซึ่งได้รับการตอบรับเป็นอย่างดี นอกจากนี้
กลุ่มฯ ยังเพิ่มช่องทาง การจัดจำหน่ายสินค้าที่มีอยู่ โดยขยายตลาดไปยังประเทศใกล้เคียง เช่น
เวียดนาม และจีน ในปีที่ผ่านมา กลุ่มฯ
เตรียมความพร้อมในการที่ประเทศไทยจะเข้าสู่ประชาคมเศรษฐกิจอาเซียน
โดยการใช้กลยุทธ์เสริมความแข็งแกร่งในการดำเนินธุรกิจ ผนึกสินค้า และบริการต่างๆ ในกลุ่มฯ
ที่สอดคล้องกับความต้องการของลูกค้า

นำเสนอลูกค้าให้ได้มากที่สุด มีการขยายเครือข่ายพันธมิตรทางการค้า
เพิ่มช่องทางการจัดจำหน่ายให้ครอบคลุมตลาดทั้งในประเทศและต่างประเทศ

กลุ่มเคมีภัณฑ์

โครงสร้างกลุ่มฯ ประกอบด้วย ฝ่ายขายและการตลาด ฝ่ายบริการการตลาดและโลจิสติกส์
และบริษัท กรีน เนเจอรัล โปรดักส์ จำกัด
เป็นผู้ผลิตน้ำมันหอมระเหยมะกรูดสำหรับเป็นส่วนผสมในผลิตภัณฑ์ด้านต่างๆ

-   ลักษณะและการจัดหาผลิตภัณฑ์หรือบริการ

  กลุ่มเคมีภัณฑ์ เป็นตัวแทนจำหน่ายสินค้าประเภทเคมีภัณฑ์ ทั้งที่นำเข้าจากต่างประเทศและ

ภายในประเทศ โดยแสวงหาสินค้าที่มีคุณภาพดีและราคาสามารถแข่งขันในตลาดได้
รวมทั้งมุ่งเน้นหาวัตถุดิบที่เป็นมิตรกับสิ่งแวดล้อมและเทคโนโลยีใหม่ๆ
เพื่อนำเสนอให้กับโรงงานอุตสาหกรรมต่างๆ ที่เป็นผู้ผลิตสินค้าสำเร็จรูป ดังเช่น
อุตสาหกรรมผงซักฟอก เครื่องสำอาง อาหารและยา อาหารสัตว์ เซรามิกและแก้ว สีและ หมึกพิมพ์
ยางและพลาสติก น้ำมันหล่อลื่น ปิโตรเคมีคัล สิ่งทอและกระดาษ เกษตร
และผลิตภัณฑ์ทำความสะอาด ทางกลุ่มฯ
ได้ตระหนักถึงการขยายตัวและการแข่งขันของตลาดร่วมประชาคมเศรษฐกิจอาเซียนที่จะเกิดขึ้นในปี
พ.ศ. 2558 จึงได้เริ่มขยายตลาดไปยังประทศเวียดนาม พม่า
เพื่อรองรับตลาดที่มีศักยภาพเติบโตสูงในอนาคต

-   การตลาดและภาวะการแข่งขัน

ปัจจัยที่มีผลกระทบโดยตรงกับทางกลุ่มฯ ได้แก่ อัตราแลกเปลี่ยนเงินตราต่างประเทศ ราคาน้ำมัน
ซึ่งมีผลโดยตรงกับต้นทุนในการกำหนดราคาขายที่จะสามารถแข่งขันในตลาดได้ ดังนั้น ทางกลุ่มฯ
จึงต้องให้ความสำคัญเป็นอย่างมากกับการบริหารปัจจัยเสี่ยงจากอัตราแลกเปลี่ยน
และด้านโลจิสติกส์เป็นอย่างดี

ทางกลุ่มฯ อาศัยศักยภาพที่ดีของบริษัท
เน้นกลยุทธ์ด้านการบริหารและการให้บริการด้านการจัดการสินค้าอย่างครบวงจร
รวมทั้งบริการที่เป็นลักษณะ Service Provider นอกเหนือจากการขายสินค้าเพียงอย่างเดียว
นอกจากนั้น ทางกลุ่มฯ ยังได้ดำเนินการทำ ISO 9001: 2008
เพื่อเป็นมาตรฐานให้เป็นที่ไว้วางใจกับลูกค้า

-   โครงการในอนาคต

ทางกลุ่มมีนโยบายลงทุนในผลิตภัณฑ์ที่ตลาดมีความต้องการสูงและมีอนาคต อาทิเช่น
การเป็นผู้ผลิตโดยตรง การร่วมทุนทั้งในลักษณะร่วมทุน
หรือซื้อกิจการในผลิตภัณฑ์ที่มีศักยภาพทางตลาด

ฝ่ายผลิตภัณฑ์ก่อสร้าง

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจด้านการจัดหา จำหน่าย และให้บริการเกี่ยวกับผลิตภัณฑ์และงานก่อสร้าง
โดยจำแนกผลิตภัณฑ์เป็น 2 กลุ่ม คือ กลุ่มผลิตภัณฑ์ประกอบเปลือกนอกของอาคาร (Building
Envelope) และกลุ่ม

ผลิตภัณฑ์ด้านงานลิฟต์ บันไดเลื่อนและระบบเครื่องกลและไฟฟ้า (Mechanical and
Electrical) โดยผลิตภัณฑ์ในกลุ่มแรกประกอบด้วยผลิตภัณฑ์หลังคา ทั้งหลังคาเหล็กเคลือบสี
หลังคา uPVC กระเบื้องหลังคาเคลือบเกล็ดหินธรรมชาติ Decra นอกจากนี้ยังมีผลิตภัณฑ์อื่นๆ
ได้แก่แผ่นพื้นเหล็กสำเร็จรูป แผ่นอลูมิเนียมเคลือบสีตกแต่งอาคาร (Aluminium Composite
Panel)

กลุ่มที่สอง ประกอบด้วยผลิตภัณฑ์ 2 ส่วน ได้แก่อุปกรณ์เครื่องกลต่างๆ สำหรับอาคาร
ได้แก่ผลิตภัณฑ์ลิฟต์และบันไดเลื่อนของฮุนได (HYUNDAI) จากประเทศเกาหลี
และระบบบำรุงรักษาอาคาร อันได้แก่ ระบบควบคุมไฟและความสะดวกสบายสำหรับบ้าน (Home
Automation System) ระบบรักษาความปลอดภัย และอุปกรณ์เพื่อการประหยัดพลังงาน

ผลิตภัณฑ์ที่ฝ่ายฯ จัดจำหน่ายมีทั้งผลิตภัณฑ์ที่ผลิตภายในประเทศและนำเข้าจากต่างประเทศ พร้อม

ทั้งนำเสนอผลิตภัณฑ์ควบคู่กับบริการตลอดการขายในลักษณะ Solution ตั้งแต่การออกแบบ
จนถึงการติดตั้ง

ทั้งยังสรรหาผลิตภัณฑ์ก่อสร้างอื่นๆ เพิ่มเติมอย่างต่อเนื่อง เพื่อนำเสนอผลิตภัณฑ์ที่มีคุณภาพสูง
ใช้เทคโนโลยีที่ทันสมัยขึ้น ในราคาที่เหมาะสม
โดยเฉพาะกับแนวโน้มทางด้านสิ่งแวดล้อมและการประหยัดพลังงานเป็นสำคัญ
เพื่อตอบสนองความต้องการของลูกค้าให้ได้มากที่สุด

-   การตลาดและภาวะการแข่งขัน

  ตลาดของผลิตภัณฑ์ก่อสร้างยังคงเป็นตลาดที่มีการแข่งขันสูง ทั้งทางด้านความหลากหลายของสินค้า

และการแข่งขันด้านราคาจากทั้งสินค้าที่ผลิตในประเทศและสินค้านำเข้าจากต่างประเทศ
โดยเฉพาะจากในประเทศกลุ่ม AEC และประเทศจีนเพื่อเพิ่มความสามารถในการแข่งขัน ทางฝ่ายฯ
จึงใช้กลยุทธ์นำเสนอผลิตภัณฑ์หลากหลายประเภท และทำการตลาดในลักษณะ Solution
ควบคู่กับการให้บริการแก่ลูกค้า เริ่มตั้งแต่รับออกแบบ ให้คำปรึกษา จนถึงการติดตั้ง
เพื่อเป็นการเพิ่มโอกาสในธุรกิจ

  นอกจากการขายเข้าสู่โครงการก่อสร้างซึ่งเป็นลูกค้าหลักของฝ่ายฯ อันได้แก่
  กลุ่มผู้รับเหมาก่อสร้างของ

โครงการทั้งภาครัฐและเอกชน ฝ่ายฯ ได้เริ่มมองกลุ่มการตลาดของผู้บริโภค เช่น
บ้านหรืออาคารของส่วนบุคคล หาผลิตภัณฑ์ที่ตอบสนองความต้องการ ผ่านช่องทางการขายที่เหมาะสม
และการก้าวเข้าสู่ตลาดของประเทศเพื่อนบ้าน เพื่อขยายความสามารถในการแข่งขันของฝ่ายฯ
ในอนาคต

-   งานที่ยังไม่ได้ส่งมอบและโครงการในอนาคต

  ฝ่ายฯ มีโครงการที่อยู่ระหว่างดำเนินการ อาทิ
  งานหลังคาสำหรับโครงการรถไฟชานเมืองสายสีแดง

บางซื่อ-ตลิ่งชัน และโครงการก่อสร้างรถไฟฟ้าสายสีม่วง เตาปูน-บางใหญ่
รวมถึงการติดตั้งระบบรักษาความปลอดภัยให้แก่บ้านสำเร็จรูปของเครือปูนซีเมนต์ไทย เป็นต้น

  แม้ว่าสภาพเศรษฐกิจจะมีความผันผวน แต่ก็ยังมีโอกาสทางธุรกิจสำหรับฝ่ายฯ อยู่มาก
  จึงต้องทำการ

ติดตามโครงการอย่างใกล้ชิดโดยเฉพาะ โครงการก่อสร้างขนาดใหญ่ต่างๆ
การพัฒนาผลิตภัณฑ์เพื่อตอบสนองความต้องการของตลาด
และการขยายช่องทางธุรกิจทั้งในและต่างประเทศ ฝ่ายฯ
มีเป้าหมายที่จะเป็นหนึ่งในผู้ให้บริการผลิตภัณฑ์สำหรับโครงการก่อสร้าง
พร้อมทั้งพัฒนาผลิตภัณฑ์ใหม่ที่มีความโดดเด่นทางเทคโนโลยีและคำนึงถึงสิ่งแวดล้อม
โดยเป็นผลิตภัณฑ์ที่ช่วยสร้างโอกาสในการตลาด ให้แก่ฝ่ายฯ ในอนาคต

ฝ่ายธุรกิจภูมิภาค

-   ลักษณะและการจัดหาผลิตภัณฑ์ หรือบริการ

ฝ่ายธุรกิจภูมิภาคมีสำนักงานประกอบธุรกิจทั้งในส่วนกลางและภูมิภาค
ดำเนินธุรกิจให้บริการเช่าและจำหน่ายเครื่องคอมพิวเตอร์และอุปกรณ์โทรคมนาคมเพื่อการศึกษาที่มีคุณภาพสูง
ทั้งที่เป็นสินค้าจากต่างประเทศ และสินค้าในประเทศ
แก่สถาบันการศึกษาภาครัฐและเอกชนทั่วประเทศ รวมถึงการติดตั้งระบบเครือข่าย
การดูแลบำรุงรักษา และการซ่อมแซมเครื่องใช้สำนักงาน

นอกจากนี้ ฝ่ายฯ ยังได้เป็นตัวแทนจำหน่ายสินค้าที่น่าสนใจอื่นๆ อีกหลากหลาย เช่น
ซอฟต์แวร์เกี่ยวกับการบริหารการเรียนการสอน e-Learning / Authoring Tools /
e-Classroom และ PC Management เพื่อใช้ในการสนับสนุนกระบวนการเรียนรู้ให้มีประสิทธิภาพ
และสร้างรูปแบบใหม่ที่ตื่นเต้น มีความน่าสนใจในการเรียนรู้

ถึงแม้ว่าสินค้าส่วนใหญ่ของฝ่ายฯ ต้องนำเข้าจากต่างประเทศ แต่ฝ่ายฯ
ก็มีพันธมิตรธุรกิจที่เป็นตัวแทนจำหน่ายรายใหญ่ภายในประเทศสำหรับสินค้ากลุ่มไอที
ซึ่งบริษัทเหล่านี้จะทำหน้าที่ช่วยจัดหาสินค้า และสต็อกสินค้า รวมไปถึงการจัดส่งถึงสถานที่ติดตั้ง
ทำให้ฝ่ายฯ สามารถบริหารจัดการธุรกิจได้โดยไม่ต้องเพิ่มภาระในการนำเข้าสินค้า
และการบริหารจัดการสต็อกสินค้า

-   การตลาดและภาวะการแข่งขัน

สินค้าที่ฝ่ายฯ จำหน่ายนั้น เป็นสินค้าที่มีความจำเป็นต่อตลาดการศึกษาที่จะต้องนำไปใช้ในการเรียน
การสอน จึงมีผู้ประกอบการที่เป็นคู่แข่งเป็นจำนวนมาก
โดยเฉพาะคู่แข่งขันรายย่อยที่มุ่งเน้นการนำเสนอสินค้าที่มีราคาต่ำ ทำให้เกิดอุปสรรคต่อการทำงาน
แต่ฝ่ายฯ มีจุดแข็งที่จะสร้างความเชื่อถือ และไว้วางใจแก่ลูกค้าจากความมั่นคงของบริษัทฯ
คุณภาพสินค้า การให้บริการที่ดีหลังการขาย และราคาที่เหมาะสม
ทำให้ลูกค้าได้รับความพึงพอใจสูงสุด

-   โครงการในอนาคต

  ฝ่ายฯ มีนโยบายสรรหาสินค้าใหม่ที่เหมาะสม ทั้งด้านคุณภาพและราคานำเสนอให้กับลูกค้า
  และมุ่งหา

กลุ่มลูกค้าโครงการต่างๆ ของรัฐ เพื่อเพิ่มยอดขายมากขึ้น

ฝ่ายธุรกิจต่างประเทศ

-   ลักษณะและการจัดหาผลิตภัณฑ์หรือบริการ

ฝ่ายฯ ดำเนินธุรกิจส่งออกสินค้าไปจำหน่ายยังต่างประเทศ
และนำเข้าสินค้าจากต่างประเทศมาจำหน่ายในประเทศไทย โดยมีสินค้าหลัก คือ อาหารกุ้ง
และแผ่นฟิล์มที่ใช้ในอุตสาหกรรมสิ่งพิมพ์ นอกจากนี้ยังมีอื่นๆ อีกด้วย
ซึ่งมีสาธารณรัฐสังคมนิยมเวียดนามเป็นตลาดหลักของกลุ่ม

-   การตลาดและภาวะการแข่งขัน

การแข่งขันอย่างรุนแรงในตลาดสาธารณรัฐสังคมนิยมเวียดนาม
การแข็งค่าของเงินบาทและการอ่อนตัว
อย่างมากของค่าเงินด่องส่งผลต่อธุรกิจการส่งออกอย่างหลีกเลี่ยงไม่ได้ หนึ่งในกลยุทธ์หลักที่ฝ่ายฯ
ใช้ คือ การนำเข้าสินค้าจากประเทศเวียดนามมาจำหน่ายในประเทศไทย
รวมทั้งการรักษาไว้ซึ่งคุณภาพของสินค้าและบริการทั้งก่อนและหลังการจำหน่ายเพื่อให้ลูกค้าได้รับความพึงพอใจมากที่สุด

-   โครงการในอนาคต

จากความสำเร็จอย่างต่อเนื่องในการส่งออกและนำเข้า ฝ่ายฯ
มุ่งเน้นที่จะขยายตลาดการค้าไปยังกลุ่มประเทศแถบอินโดจีนให้มากขึ้น
โดยให้ความสำคัญกับสินค้าด้านการเกษตร และสินค้าอุตสาหกรรม
รวมทั้งการจัดหาสินค้าไอทีระดับคุณภาพสูงให้กับลูกค้า
ในขณะเดียวกันเพื่อลดผลกระทบจากความผันผวนของอัตราแลกเปลี่ยน ฝ่ายฯ
จึงจะเพิ่มการนำเข้าสินค้ามาจำหน่ายในประเทศไทย

ฝ่ายธุรกิจอาหารและบริการ

-   ลักษณะและการจัดหาผลิตภัณฑ์หรือบริการ

ฝ่ายธุรกิจอาหารและบริการได้ดำเนินการจัดตั้งขึ้นเมื่อต้นปี 2553 โดยมีเป้าหมายหลัก 3 ประการ
ได้แก่ (1) ขยายธุรกิจของกลุ่มธุรกิจการค้าเข้าสู่ธุรกิจอาหารซึ่งเป็นตลาดที่มีศักยภาพ (2)
พัฒนาสินค้าและอาหาร เพื่อต่อยอดและเสริมสร้างธุรกิจอื่นๆในเครือของกลุ่มธุรกิจการค้า และ (3)
พัฒนาแบรนด์ของบริษัท ซึ่งจะมีทั้งแบรนด์ร้านอาหารและแบรนด์อาหารต่างๆ
รวมทั้งต่อเนื่องไปถึงการพัฒนาระบบแฟรนไชส์ในอนาคตด้วย

ปี 2553 นับเป็นปีแห่งการสร้างฐานรากของธุรกิจ โดยการศึกษาโอกาสทางการตลาด
เสริมสร้างความเชี่ยวชาญในการปฎิบัติการ และการสร้างความสัมพันธ์กับคู่ค้า ซัพพลายเออร์
และผู้พัฒนาอสังหาริมทรัพย์ รวมไปถึงการหาพันธมิตรคู่ค้าที่มีศักยภาพในอนาคต

ธุรกิจร้านอาหารภายใต้การดำเนินงานของฝ่ายฯ ได้เริ่มต้นขึ้นในไตรมาสที่ 2 ของปี 2553
โดยเริ่มจากร้านอาหารญี่ปุ่น 5 แบรนด์
ซึ่งในจำนวนนี้เป็นการได้สิทธิ์แฟรนไชส์แบรนด์ชั้นนำจากประเทศญี่ปุ่น 2 แบรนด์
และเป็นแบรนด์ที่ฝ่ายพัฒนาขึ้นเองจำนวน 3 แบรนด์ และนับถึงปัจจุบันฝ่ายฯ
ได้ดำเนินการเปิดร้านอาหารในพื้นที่ที่มีศักยภาพอย่างสูงในกรุงเทพ ได้แก่ โครงการ เดอะ ไนน์
ถนนพระราม 9, โครงการ เทอร์มินัล 21 สี่แยกอโศก และศูนย์การค้าสยามพารากอน

ทั้งนี้ ฝ่ายฯ
ดำเนินการโดยทีมงานคนรุ่นใหม่ภายใต้การนำของผู้บริหารผู้มีประสบการณ์ในแวดวงธุรกิจอาหาร
เพื่อผลักดันธุรกิจให้ดำเนินไปอย่างมั่นคง

-   การตลาดและภาวะการแข่งขัน

ธุรกิจอาหารเป็นหนึ่งในธุรกิจที่มีอัตราการเติบโตสูงที่สุดในประเทศไทย
โดยเฉพาะอาหารญี่ปุ่นซึ่งมีมูลค่าการตลาดประมาณ 9 พันล้านบาท
โดยมีผู้ดำเนินการรายใหญ่เพียงไม่กี่ราย ทั้งนี้นอกจากการสร้างความ

เป็นเลิศในมิติด้านอาหาร ความคุ้มค่า และประสบการณ์ที่ดีแก่ลูกค้า ฝ่ายฯ
ได้วางยุทธศาสตร์ในการแข่งขันเบื้องต้นภายใต้กรอบ 3 แนวทางได้แก่

1)  การดำเนินกิจการร้านอาหารที่มีความหลากหลาย
    เพื่อตอบสนองความต้องการของกลุ่มลูกค้าที่แตกต่างกัน โดยในปัจจุบัน ประกอบไปด้วยแบรนด์
    เท็ตสึเมน ร้านราเมงจากประเทศญี่ปุ่น, โดทงโบริ
    ร้านเทปปันยากิและโอโคโนมิยากิจากประเทศญี่ปุ่น, เมชิยะ ร้านข้าวญี่ปุ่น, วาคิว ร้านยาคินิขุ
    และ ชาบูชาบู และ อัยซูชิ ร้านซูชิ

2)  การออกแบบร้านด้วยแนวคิดที่แปลกใหม่ภายใต้ชื่อ อัย เจแปนนีส วิลเลจ หมู่บ้านญี่ปุ่น
    ที่รวมแบรนด์ต่างๆ ภายใต้การดำเนินงานของฝ่ายไว้ด้วยกัน
    ซึ่งเป็นรูปแบบร้านอาหารที่ให้ลูกค้าได้รับประสบการณ์ที่แตกต่าง
    โดยลูกค้ามีอิสระในการเลือกสั่งอาหารที่มีรสชาติดั้งเดิมจากทุกร้าน
    ในบรรยากาศย้อนยุคของเมืองญี่ปุ่น โดยสาขาเดอะ ไนน์ พระราม 9
    นับเป็นร้านอาหารรูปแบบใหม่แห่งแรกของประเทศไทย

3)  เลือกทำเลเปิดร้านในพื้นที่ที่เขาถึงได้สะดวก และเห็นได้เด่นชัดเพื่อสร้างการรับรู้ในหมู่ลูกค้า

-   โครงการในอนาคต

ในปี 2555 ฝ่ายฯ มีแผนที่จะดำเนินการเปิดร้าน อัย เจแปนนีส วิลเลจ อีกอย่างน้อย 2
สาขาในกรุงเทพ รวมไปถึงการลงทุนในระบบคลังสินค้าและโลจิสติกส์
เพื่อรองรับการขยายตัวในอนาคตสำหรับร้านของบริษัทเอง และร้านที่เป็น แฟรนไชส์
รวมไปถึงการพัฒนาเมนูใหม่ๆ เพื่อนำเสนอต่อลูกค้าอย่างต่อเนื่อง

ด้วยยุทธศาสตร์ที่มั่นคงและแนวคิดในการสร้างแบรนด์ของล็อกซเล่ย์นี้ ฝ่ายฯ
มีความเชื่อมั่นเป็นอย่างยิ่งว่าจะสามารถต่อยอดธุรกิจและความสำเร็จให้กับกลุ่มธุรกิจอื่นๆ
ในเครือได้ในอนาคตอันใกล้

บริษัท ล็อกซเล่ย์ เทรดดิ้ง จำกัด

-   ลักษณะและการจัดหาผลิตภัณฑ์หรือบริการ

บริษัท ล็อกซเล่ย์ เทรดดิ้ง จำกัด เป็นหนึ่งในกลุ่มธุรกิจการค้า ของ บริษัท ล็อกซเล่ย์ จำกัด
(มหาชน) ดำเนินงานเป็นผู้จัดจำหน่ายสินค้าอุปโภค บริโภค ชั้นนำ ซึ่งอยู่ในอันดับต้น ๆ
ในแต่ละหมวดสินค้า อาทิเช่น น้ำมันพืชกุ๊ก, นมสดหนองโพ, น้ำปลาตราตราชั่ง,
ถั่วลันเตาอบกรอบกรีนนัท , ซีเล็คทูน่าและซาร์ดีน, ชาระมิงค์ บริษัทกระจายสินค้าผ่านช่องทาง
ร้านค้าส่ง, ร้านค้าปลีก,ร้านค้าปลีกสมัยใหม่ โรงแรม /ภัตตาคารชั้นนำและกลุ่มผู้บริโภค
นอกจากเป็นผู้จัดจำหน่าย/กระจายสินค้าแล้ว บริษัทฯ
ยังทำหน้าที่ดูแลกิจกรรมการตลาดให้กับเจ้าของสินค้าด้วย

-   การตลาดและภาวะการแข่งขัน

กลุ่มการค้าสินค้าอุปโภคบริโภคมีการแข่งขันสูง ทั้งในเรื่องราคาและกิจกรรมส่งเสริมการขาย
การตลาดมีการเปลี่ยนแปลงเร็ว คู่แข่งมีจำนวนมาก แต่ด้วยนโยบายการเข้มงวดด้านคุณภาพสินค้า
การดูแลให้บริการร้านค้าทุกประเภทอย่างใกล้ชิด ทำให้ผลิตภัณฑ์ของบริษัทฯ
เป็นที่นิยมของผู้บริโภคมาตลอด

-   โครงการในอนาคต

นอกจากการเป็นผู้จัดจำหน่ายและกระจายสินค้าชั้นนำให้ครอบคลุมตอบสนองความต้องการของลูกค้าทุกประเภทแล้ว
บริษัทฯ มีนโยบายพัฒนาสินค้าและธุรกิจในแบรนด์ของตัวเองด้วย
รวมไปถึงการขยายตลาดไปต่างประเทศโดยเฉพาะประเทศในกลุ่ม AEC
เพื่อเพิ่มความมั่นคงแข็งแกร่งให้แก่ธุรกิจ

บริษัท พาร์ทโซน (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัทฯ ดำเนินธุรกิจด้านการจัดจำหน่าย อะไหล่รถยนต์ อะไหล่รถจักรยานยนต์สำหรับตลาดทดแทน
รวมถึงเครื่องมือและอุปกรณ์ที่ใช้งานบริการรถยนต์ อุตสาหกรรม และใช้งานทั่วไป
สินค้าที่จำหน่ายแบ่งออกเป็นสินค้าที่บริษัทฯ
ได้รับแต่งตั้งให้เป็นผู้แทนจำหน่ายแต่เพียงผู้เดียวในประเทศไทย และสินค้าที่บริษัทฯ
เป็นหนึ่งในตัวแทนจำหน่ายจากหลายตัวแทน ทั้งนี้หากเป็นสินค้าที่บริษัทฯ
ต้องการควบคุมกิจกรรมทางการตลาด ราคา และช่องทางการจำหน่าย บริษัทฯ
จะพยายามติดต่อเพื่อให้ได้มาซึ่งการเป็นตัวแทนแต่ผู้เดียวในพื้นที่ที่ต้องการทำตลาด
สำหรับสินค้าที่มีหลายตัวแทนจำหน่ายมักเป็นสินค้าที่ติดตลาดอยู่แล้ว ซึ่งบริษัทฯ
จำเป็นที่ต้องมีสินค้าส่วนนี้ไว้ด้วยเพื่อบริการลูกค้าที่เจาะจงในตัวสินค้า

-   การตลาดและภาวะการแข่งขัน

บริษัทฯ มีนโยบายและลักษณะการตลาดที่ต้องการสร้างช่องทางการกระจายสินค้าที่สามารถควบคุมได้
โดยจำหน่ายสินค้าไปยัง ร้านค้าปลีก อู่ซ่อมรถ ศูนย์บริการ และตัวแทนจำหน่าย
ในส่วนของธุรกิจค้าส่ง บริษัทฯ จำหน่ายสินค้าผ่านพนักงานขายส่งของบริษัทฯ
ที่กระจายครอบคลุมทั่วประเทศ ในส่วนธุรกิจค้าปลีก บริษัทฯ จำหน่ายสินค้าผ่านสาขาของบริษัทฯ

ในตลาดทดแทนสำหรับอะไหล่รถ และเครื่องมือช่าง
คู่แข่งโดยตรงส่วนใหญ่เป็นลักษณะธุรกิจครอบครัว คู่แข่งโดยอ้อม คือ โรงงานผลิต หรือผู้นำเข้า
แต่แนวโน้มของตลาดยังมีการเจริญเติบโตที่ดีตามอัตราการเจริญเติบโตของการจำหน่ายรถยนต์และรถจักรยานยนต์
โดยมีลูกค้าเป็นผู้ที่ประกอบธุรกิจการให้บริการซ่อม บำรุงรักษา รถยนต์และรถจักรยานยนต์

ในส่วนอะไหล่รถนั้น เทคโนโลยียานยนต์มีการเปลี่ยนแปลงไม่มากนัก นอกจากโมเดลรถรุ่นใหม่ๆ
ปัจจุบันมีผู้ประกอบการตั้งโรงงานผลิตชิ้นส่วนอะไหล่รถมากขึ้น
อีกทั้งการเปิดเขตการค้าเสรีทำให้มีผู้จำหน่ายต่างประเทศ เข้ามาในประเทศมากขึ้น บริษัทฯ
จึงต้องพัฒนาเครือข่ายสาขาให้ครอบคลุมทั่วถึง และเป็นผู้นำในธุรกิจ

-   โครงการในอนาคต

บริษัทฯ มีโครงการที่จะเพิ่มผู้แทนขายให้ครอบคลุมพื้นที่เป้าหมายอย่างเข้มข้น
และมีเป้าหมายที่จะพัฒนาตลาดใหม่ เข้าสู่ช่องทางร้านค้าปลีกเครื่องมือช่าง
กลุ่มสถานศึกษาที่มีการสอนหลักสูตรเครื่องยนต์ กลุ่มตลาดรถโดยสารและรถบรรทุก
และกลุ่มโรงงานอุตสาหกรรม

  -----------------------------------------------------------------------
  กลุ่มธุรกิจบริการ

  -----------------------------------------------------------------------

ภาพรวม

กลุ่มฯ ดำเนินธุรกิจให้บริการทางด้านงานรักษาความปลอดภัย ที่สนามบินสุวรรณภูมิ ระบบเครื่องมือ
อุปกรณ์และพนักงานรักษาความปลอดภัยสำหรับที่อยู่อาศัย อาคารสำนักงาน โรงแรม
และโรงพยาบาล ฯลฯ รวมทั้งธุรกิจด้านมีเดีย และบันเทิง

ในปี 2554 ความต้องการงานทางด้านรักษาความปลอดภัยเป็นที่ต้องการเพิ่มขึ้น
ทั้งในส่วนที่เกี่ยวข้อง กับสนามบินและอาคารสำนักงานขนาดใหญ่
ขณะเดียวกันธุรกิจด้านการตัดต่อภาพยนตร์โฆษณาและภาพยนตร์ฟิล์ม
ก็สามารถขยายตลาดจนเป็นที่ยอมรับทั้งภายในและต่างประเทศ

บริษัท เอเชีย ซิเคียวริตี้ เมเนจเม้นท์ จำกัด

-   ลักษณะผลิตภัณฑ์หรือบริการ

บริษัท เอเชีย ซิเคียวริตี้ เมเนจเม้นท์ จำกัด (ASM) เป็นบริษัทร่วมทุน ระหว่าง บริษัท ล็อกซเล่ย์
จำกัด (มหาชน) และ ไอซีทีเอส ยุโรป โฮลดิ้งส์ บี.วี.(ICTS)
ซึ่งเป็นบริษัทชั้นนำในการให้บริการด้านการรักษาความปลอดภัยธุรกิจการบินในทวีปยุโรป

ASM เริ่มต้นให้บริการงานรักษาความปลอดภัย ณ ท่าอากาศยานสุวรรณภูมิ ให้กับบริษัท
ท่าอากาศยานไทย จำกัด (มหาชน) มาตั้งแต่ปี 2549 จนถึงปัจจุบัน ต่อมาในปี 2551 บริษัทฯ
ได้ขยายธุรกิจ ให้บริการพนักงานรักษาความปลอดภัยให้กับธุรกิจทั่วไป
ซึ่งมีการขยายตัวของธุรกิจอย่างรวดเร็ว

-   การตลาดและภาวะการแข่งขัน

  บริษัทฯ ได้เติบโตและขยายธุรกิจรักษาความปลอดภัยอย่างต่อเนื่อง ในปัจจุบัน บริษัทฯ
  มีบุคลากรกว่า

3,300 คน และมีกลุ่มลูกค้าทั้งภาครัฐและเอกชน อาทิ กลุ่มธุรกิจการบิน กลุ่มธุรกิจขนส่งมวลชน
กลุ่มธุรกิจด้านบริการ สถาบันการเงิน กลุ่มอุตสาหกรรม และอาคารสำนักงาน ซึ่งขณะนี้ ถือได้ว่า
ASM เป็น 1 ใน 5 บริษัทชั้นนำที่ให้บริการรักษาความปลอดภัยที่มีคุณภาพมาตรฐานในระดับสากล

นอกจากนี้ บริษัทฯ ได้ขยายธุรกิจบริการฝึกอบรมพนักงานวินิจฉัยภาพ ด้วยระบบการฝึกอบรมแบบ
Computer Based Training (CBT) โดยกลุ่มลูกค้าเป้าหมาย ได้แก่ องค์กรภาครัฐและเอกชน
ทั้งในประเทศและในต่างประเทศ ที่ใช้เครื่องเอ็กซเรย์ ในการปฏิบัติงานรักษาความปลอดภัย โดย
ASM ให้บริการสถานที่ฝึกอบรม (Training facility)
ซึ่งสามารถจัดฝึกอบรมให้กับพนักงานของกลุ่มลูกค้าเป้าหมาย ทั้ง Initial course และ
recurrent course

บริษัท โอเรียนทัล โพสท์ จำกัด

-   ลักษณะผลิตภัณฑ์หรือบริการ

บริษัทฯ ประกอบธุรกิจการให้บริการด้าน Post Production ครบวงจรสำหรับภาพยนตร์โฆษณา
ภาพยนตร์ฟิล์ม และภาพยนตร์สารคดีให้แก่ลูกค้าทั้งในประเทศและต่างประเทศ
โดยมีการพัฒนาอย่างต่อเนื่องทั้งทางด้านเทคโนโลยีของเครื่องมืออุปกรณ์และศักยภาพของช่างฝีมือผู้เชี่ยวชาญในการให้บริการ
อันประกอบ ด้วยการแปลงสัญญาณจากฟิล์มเป็นดิจิตอล (Telecine), การตัดต่อ (Editing),
การสร้างสรรค์ภาพเทคนิคพิเศษ (Visual Effects), การตกแต่งและซ้อนภาพ
(Compositing), การสร้างสรรค์ภาพเคลื่อนไหว 3 มิติ (Computer Graphic Animation),
การแปลงสัญญาณดิจิตอลเป็นฟิล์มเพื่อฉายในโรงภาพยนตร์ (Kinetransfer service)
และการให้บริการด้านการ รับ–ส่งข้อมูลดิจิตอล (Advanced Digital Media Transfer
Service)

นอกจากนี้ บริษัทได้มีการแบ่งสายธุรกิจในการให้บริการด้านภาพยนตร์ฟิล์มเพิ่มเติม
เพื่อรองรับการขยายตลาดของธุรกิจสายฟิล์มที่มีการพัฒนาในการถ่ายทำด้วยกล้องดิจิตอลความละเอียดสูง
ในนามของบริษัท โพสทิค จำกัด ซึ่งทำให้สามารถควบคุมมาตรฐานและการให้บริการใหม่ๆ อาทิเช่น
Digital Cinema Package , Digital Subtitling และ Direct to Print
ซึ่งเป็นเทคโนโลยีที่สามารถแปลงข้อมูลดิจิตอลให้สามารถฉายได้บนฟิล์มโดยมีความละเอียดสูง
เป็นต้น

-   การตลาดและภาวะการแข่งขัน

จากวิกฤติเศรษฐกิจและสภาวะการแข่งขันที่สูงขึ้นทั้งภายในและต่างประเทศทั้งด้านราคาและการบริการของเครื่องมือและอุปกรณ์ที่ใกล้เคียงกัน
ทำให้บริษัทฯ ต้องปรับแผนกลยุทธ์เพื่อให้เกิดความแตกต่างในการบริการ
ซึ่งลูกค้าอาจมีความต้องการหลากหลายและมีข้อจำกัดในเรื่องของเวลาหรืองบประมาณ
บริษัทฯจึงได้จัด ทีมงานที่เชี่ยวชาญในการสร้างสรรค์งานตั้งแต่เริ่มต้นและระหว่างการถ่ายทำ
เพื่อให้คำปรึกษาจนถึงกระบวนการ ส่งมอบงานให้ลูกค้า
เพื่อให้สามารถผลิตงานได้ตรงความต้องการของลูกค้าในเวลาที่จำกัด
อันถือเป็นจุดแข็งในการให้บริการของบริษัทฯ โดยกลุ่มเป้าหมายของบริษัทฯ คือ
บริษัทผู้ผลิตภาพยนตร์โฆษณา เอเจนซี่โฆษณา และบริษัทผู้ผลิตภาพยนตร์ฟิล์ม ทั้งนี้ บริษัทฯ
ยังได้วางแผนรองรับการเปลี่ยนแปลงของตลาดที่มีการถ่ายทำด้วยระบบดิจิตอลเพิ่มมากขึ้น
เพื่อสามารถรองรับกับเทคโนโลยีในการถ่ายทำที่เปลี่ยนแปลงไป

-   โครงการในอนาคต

บริษัทฯ ยังมุ่งเน้นการขยายงานไปสู่ตลาดต่างประเทศในภูมิภาคต่างๆ
ซึ่งโอกาสเติบโตทางธุรกิจมีค่อนข้างสูง
และวางแผนการเพิ่มรายได้ทางด้านเทคนิคภาพพิเศษของภาพยนตร์ฟิล์มและโฆษณาให้มากขึ้น
โดยมุ่งเน้นด้านคุณภาพ การบริการ และการบริหารเวลา
เพื่อเพิ่มประสิทธิภาพในการรองรับงานในรูปแบบต่างๆ
ที่จะเป็นมาตรฐานในอนาคตของเทคโนโลยีด้านดิจิตอลอีกทั้งยังเพิ่มประสิทธิภาพของระบบเครือข่ายความเร็วสูง
(SAN : Storage Area Network)
ที่สามารถจัดเก็บข้อมูลภาพที่มีความละเอียดสูงได้อย่างปลอดภัย

นอกจากนี้ บริษัทฯ ยังมุ่งในการพัฒนาผลิตภัณฑ์ที่สามารถให้บริการแก่ลูกค้า
ด้วยเทคนิคการแก้สีด้วยระบบ 3 มิติ (Stereoscopic)
ซึ่งในปัจจุบันมีความต้องการเสนอผลงานในรูปแบบที่แปลกใหม่
โดยจะเน้นการให้บริการเพิ่มเติมให้กับลูกค้าในอนาคตอันใกล้ โดยจะมีกลยุทธ์ในการปรับ
workflow การทำงานให้เหมาะสมกับความต้องการของลูกค้าในรูปแบบต่างๆ
ได้อย่างมีประสิทธิภาพมากที่สุด

  -----------------------------------------------------------------------
  กลุ่มธุรกิจร่วมทุน

  -----------------------------------------------------------------------

ภาพรวม

บริษัทฯ มุ่งมั่นในการแสวงหาโอกาสทางธุรกิจ โดยมุ่งเน้นธุรกิจที่สามารถทำรายได้ให้บริษัทฯ
ได้อย่างต่อเนื่อง ธุรกิจที่มีโอกาสเติบโตสูง หรือสามารถเสริมศักยภาพให้กับธุรกิจอื่นๆ ที่บริษัทฯ
มีอยู่แล้ว เพื่อเพิ่มความสามารถในการแข่งขันให้กลุ่มบริษัทฯ

ในปี 2554 บริษัทร่วมทุนแห่งใหม่ของกลุ่มล็อกซเล่ย์ได้เกิดขึ้น คือ บริษัท แอล โซลาร์ 1 จำกัด
ดำเนินธุรกิจโรงไฟฟ้าพลังงานแสงอาทิตย์
หนึ่งในพลังงานทดแทนที่กำลังได้รับการสนับสนุนจากรัฐบาล และเป็นที่สนใจของสังคม บริษัทดังกล่าว
สามารถทำรายได้ได้ตั้งแต่ปีแรกที่ดำเนินการ และจะสามารถทำรายได้ให้บริษัทได้อย่างต่อเนื่อง
เหมือนดังเช่นธุรกิจร่วมทุนอื่นๆ ที่บริษัทฯ มีอยู่ และมีผลประกอบการที่ดี
สามารถมีเงินปันผลกลับมาให้บริษัทฯ ได้อย่างเป็นที่น่าพอใจเสมอมา

ฝ่ายธุรกิจเกมสลาก

-   ลักษณะและการจัดหาผลิตภัณฑ์หรือบริการ

ฝ่ายธุรกิจเกมสลาก เป็นผู้รับดำเนินการให้แก่บริษัท ล็อกซเล่ย์ จีเท็ค เทคโนโลยี จำกัด
ในการให้บริการระบบเกมสลากแก่สำนักงานสลากกินแบ่งรัฐบาล
ตามสัญญาจ้างบริการระบบเกมสลาก (ลงนามวันที่ 29 กรกฎาคม 2548) โดยฝ่ายฯ
มีหน้าที่เตรียมการติดตั้งระบบเกมสลาก เครือข่ายสื่อสาร เครื่องจำหน่ายสลาก ทั่วประเทศ
12,000 เครื่อง พร้อมทั้งปฏิบัติการให้บริการระบบเกมสลากแก่ตัวแทนจำหน่าย
ซึ่งการคิดค่าบริการจะมีระยะตามสัญญา 5 ปี นับจากวันที่เริ่มจำหน่ายสลาก

ฝ่ายฯ ได้ทำการติดตั้งเครื่องจำหน่ายสลากทั่วประเทศจนถึงปลายปี พ.ศ. 2549
พร้อมทั้งอบรมตัวแทนจำหน่ายไปแล้วประมาณ 7,000 เครื่อง แต่จนถึงปัจจุบันสำนักงานสลากฯ
ยังไม่สามารถอนุมัติให้เริ่มดำเนินการจำหน่ายได้
เนื่องจากปัญหาด้านกฎหมายและนโยบายของรัฐบาล ณ. วันที่ 31 ธันวาคม 2554
มีเครื่องจำหน่ายสลากที่ติดตั้งอยู่กับตัวแทนฯ 5,793 เครื่อง ฝ่ายฯ
ยังต้องดูแลบำรุงรักษาระบบให้อยู่ในสภาพที่พร้อมในระดับหนึ่ง เพื่อรอความแน่ชัดจากสำนักงานฯ
ที่จะดำเนินการจำหน่ายต่อไป

บริษัท ล็อกซเล่ย์ จีเท็ค เทคโนโลยี จำกัด

-   ลักษณะและการจัดหาผลิตภัณฑ์หรือบริการ

บริษัท เกิดจากการร่วมทุนระหว่างกลุ่มบริษัท ล็อกซเล่ย์ จำกัด (มหาชน) และกลุ่มบริษัท GTECH
Corporation เพื่อให้บริการระบบเกมสลากแก่สำนักงานสลากกินแบ่งรัฐบาล
ตามสัญญาจ้างบริการระบบเกมสลาก โดยบริษัทฯ จะต้องออกแบบ จัดหา
ติดตั้งและดำเนินการให้บริการระบบเกมสลากแบบออนไลน์ ภายใต้การควบคุมของสำนักงานสลากฯ
ระบบเกมสลากประกอบด้วยศูนย์ประมวลผลระบบเกมสลากส่วนกลาง (ทั้งศูนย์หลักและศูนย์สำรอง)
ระบบเครือข่ายสื่อสาร
รวมทั้งการติดตั้งเครื่องจำหน่ายสลากให้กับตัวแทนจำหน่ายที่ได้รับการแต่งตั้งจากสำนักงานสลากฯ
ทั่วประเทศ เทคโนโลยีระบบเกมสลากที่ใช้เป็นของบริษัท GTECH Corporation
ซึ่งเป็นผู้นำในการให้บริการระบบเกมสลากแบบครบวงจรทั่วโลก GTECH ชำนาญในการออกแบบ
ติดตั้งดำเนินการ สนับสนุนระบบคอมพิวเตอร์
และเครือข่ายสื่อสารที่มีความสลับซับซ้อนให้แก่หน่วยงานสลากชั้นนำทั่วโลก
โดยมีลูกค้าใช้บริการรวมไม่ต่ำกว่า 100 รายใน 6 ทวีป

  ในปัจจุบันบริษัทฯ อยู่ระหว่างการประสานงานกับสำนักงานสลากกินแบ่งรัฐบาลในการที่จะเริ่ม

จำหน่ายสลากด้วยระบบเกมสลากออนไลน์ของบริษัทฯ ตามสัญญาฯ โดยเร็ว

บริษัท บีพี-คาสตรอล (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัทฯ ร่วมทุนกับบริษัท บีพี ออยล์ จากสหราชอาณาจักรฯ
ดำเนินธุรกิจเป็นผู้ผลิตและจำหน่ายผลิตภัณฑ์น้ำมันหล่อลื่นเครื่องยนต์ ภายใต้เครื่องหมายการค้า
“คาสตรอล” (Castrol) และ “บีพี” (BP)
ซึ่งทั้งสองผลิตภัณฑ์มีศักยภาพทางการตลาดที่ต่างกันและเป็นที่นิยมของผู้บริโภค
วัตถุดิบส่วนใหญ่ที่ใช้ในการผลิตมาจากแหล่งภายในประเทศ บริษัทฯ
สามารถผลิตสินค้าที่มีคุณภาพและเพียงพอต่อความต้องการของลูกค้า อีกทั้งบริษัทฯ
มีการปรับปรุงและพัฒนาเทคโนโลยีสินค้าอยู่ตลอดเวลาเพื่อให้ได้สินค้าที่มีคุณภาพสูงสุดและเหมาะสม
หรือตรงตามความต้องการของลูกค้าได้มากที่สุด พร้อมกันนี้ บริษัทฯ
ได้ปรับปรุงแนวทางการกระจายสินค้า โดยส่วนใหญ่ผ่านตัวแทนจำหน่ายของบริษัทฯ ให้กับลูกค้า
เพื่อทำการจัดส่งสินค้าได้สะดวก ถูกต้อง รวดเร็ว
และง่ายต่อการควบคุมดูแลและเข้าถึงผู้บริโภคได้อย่างทั่วถึง

-   การตลาดและภาวะการแข่งขัน

ภาวะการตลาดมีการแข่งขันรุนแรง คู่แข่งขันยังคงใช้กลยุทธ์การตัดราคา จัดรายการโปรโมชั่น
และโฆษณาตามสื่อต่างๆ อย่างต่อเนื่อง บริษัทผู้จัดจำหน่ายน้ำมันหล่อลื่นเครื่องยนต์ 5
อันดับแรกในตลาด ได้แก่ PTT, Shell, Caltex, Exxon/Mobil และบริษัท บีพี – คาสตรอล
(ประเทศไทย) จำกัด สัดส่วนในตลาดของทั้ง 5 บริษัทรวมกันประมาณ 65% และอีก 35% ประมาณ
200 บริษัท เป็นคู่แข่งรายย่อย บริษัทฯ ในฐานะที่เป็นหนึ่งในผู้นำและมีสัดส่วนในตลาดสูง
จึงต้องปรับเปลี่ยนกลยุทธ์และวิธีการต่างๆอย่างสม่ำเสมอ
เพื่อรักษาสัดส่วนในตลาดและรักษาผลประกอบการให้อยู่ในสภาวะที่ยังคงเดินหน้าต่อไปได้
และยังคงยึดหลักการเน้นคุณภาพของ

สินค้าและการบริการที่ดีเลิศให้กับลูกค้าและผู้บริโภค เป็นปัจจัยในการประกอบธุรกิจที่สำคัญเสมอ
ลูกค้ากลุ่มเป้าหมาย คือ ลูกค้าทั่วไปที่มียานพาหนะในการเดินทาง และธุรกิจด้านการขนส่ง ทางบก
และทางทะเล รวมถึงอุตสาหกรรมต่างๆ ที่ใช้เครื่องจักรหนัก

-   โครงการในอนาคต

เป้าหมายในอนาคตของบริษัทฯ คือ เป็นผู้นำอย่างเด่นชัดในตลาดน้ำมันหล่อลื่น เครื่องยนต์
กลยุทธ์และนโยบายหลักคือการพัฒนาสินค้าให้ตอบสนองความต้องการผู้บริโภคด้วยเทคโนโลยีที่ทันสมัย
และ การขยายฐานลูกค้าให้เพิ่มมากขึ้นโดยการมุ่งเน้นในกลุ่มร้านซ่อม
และอู่รถอิสระสำหรับรถยนต์และรถจักรยานยนต์ โดยอาศัยความสัมพันธ์อันดี
และการพัฒนาให้กลุ่มร้านซ่อมเหล่านี้มีภาพลักษณ์ การบริการและรูปแบบที่โดดเด่นแตกต่างจากคู่แข่ง
และเป็นศูนย์บริการเปลี่ยนถ่ายน้ำมันเครื่องที่มีมาตรฐานภายใต้ชื่อ Castrol Auto Service และ
Castrol BikePoint

บริษัท ไทยไฟเบอร์ออพติคส์ จำกัด

-   ลักษณะและการจัดหาผลิตภัณฑ์หรือบริการ

บริษัท ไทยไฟเบอร์ออพติคส์ จำกัด (TFOC) เป็นบริษัทร่วมทุนระหว่างบริษัท ล็อกซเล่ย์ จำกัด
(มหาชน) และบริษัท บางกอก เทเลคอม จำกัด
ผู้ผลิตเคเบิลโทรศัพท์ตัวนำทองแดงชั้นแนวหน้าของประเทศไทย
ภายใต้การถ่ายทอดเทคโนโลยีการออกแบบและผลิตสายเคเบิลใยแก้วนำแสงระดับโลกจาก The
Furukawa Electric Co., Ltd. ประเทศญี่ปุ่น ตามมาตรฐานสากลที่ดีกว่า ITU
(International Telecommunication Union)

ทั้งนี้ บริษัทฯ ให้ความสำคัญกับสิ่งแวดล้อมเป็นอย่างยิ่ง
โดยออกแบบและผลิตผลิตภัณฑ์ที่เป็นมิตรกับสิ่งแวดล้อมตามมาตรฐานสากล RoHS (Restriction
of Hazardous Substances Directive in electrical and electronic
equipment) และ ISO 14001 บริษัทฯ ได้รับการรับรองระบบคุณภาพ ISO 9001:2008 และ
ISO 14001:2004 จากผู้ให้การรับรองระดับโลก BUREAU VERITAS (BVQI)

-   การตลาดและภาวะการแข่งขัน

ประเทศไทยกำลังรอขยายเครือข่ายโทรคมนาคม 3G ความต้องการใช้งานอินเทอร์เน็ตความเร็วสูง

(Broadband) และ WIFI มากขึ้น การรับข้อมูลข่าวสารทั้งภาพและเสียง (Multi Media)
ในอุปกรณ์ไฮเทคทั้งหลาย ยังคงต้องอาศัยโครงข่ายใยแก้วนำแสงเป็นหลัก
กระทรวงอุตสาหกรรมได้ปรับปรุงมาตรฐานบังคับใหม่ มอก.
สำหรับเคเบิลใยแก้วนำแสงเพิ่มเติมในปี 2554
ซึ่งผู้ผลิตและผู้นำเข้าต้องได้รับใบอนุญาตทำผลิตภัณฑ์อุตสาหกรรมที่มีพระราชกฤษฎีกากำหนดให้ต้องเป็นไปตามมาตรฐานหรือนำเข้าสายเคเบิลใยแก้วนำแสงที่จำหน่ายในประเทศไทยใหม่

บริษัทฯ ได้ดำเนินการผลิตและจำหน่ายสินค้าให้กับหน่วยงานของภาครัฐ รัฐวิสาหกิจ และเอกชน
อีกทั้งได้รับการสนับสนุนจากบริษัทแม่ให้ขยายตลาดในตะวันออกกลาง นอกเหนือจากตลาดอาเซียน
ด้วยความ

ต้องการของตลาดภายในประเทศยังคงมีสูงอยู่
ทำให้นอกจากต้องแข่งขันกับผู้ผลิตในประเทศแล้วยังมีคู่แข่งราย

ใหม่ๆ มาลงทุนเพิ่มในประเทศ นอกจากนำเข้าจากจีนเป็นส่วนใหญ่
ซึ่งราคาเป็นปัจจัยหลักในการทำตลาด
ซึ่งลูกค้าที่ซื้อผลิตภัณฑ์ที่ไม่ได้มาตรฐานที่ดีต้องเสียหายจากโครงข่ายที่ไม่เสถียร
ไม่ได้ประสิทธิภาพเพียงพอ อายุการใช้งานน้อย ต้องบำรุงรักษาเปลี่ยนเคเบิลใยแก้วนำแสงใหม่
ทำให้ต้องลงทุนใหม่อีกครั้ง

-   งานที่ยังไม่ได้ส่งมอบและโครงการในอนาคต

บริษัทฯ มีโครงการ UNINET ร่วมกับบริษัท ล็อกซเล่ย์ จำกัด (มหาชน) มูลค่าผลิตภัณฑ์ 33
ล้านบาทอีก 1 ปี บริษัทฯ ยังคงพัฒนาผลิตภัณฑ์เพื่อให้เหมาะสมกับการใช้งาน
และงบประมาณของลูกค้าอย่างต่อเนื่อง โดยได้ออกแบบผลิตภัณฑ์ใหม่ๆ ที่มีขนาดเล็ก เบา และถูก
สำหรับงานบริการ นอกจากนี้ยังได้ผลิตผลิตภัณฑ์เพื่อรองรับโครงข่าย FTTx indoor and
outdoor สำหรับตลาด FTTx แล้ว

บริษัท บลูสโคป สตีล (ประเทศไทย) จำกัด

บริษัท บลูสโคป ไลสาจท์ (ประเทศไทย) จำกัด

-   ลักษณะและการจัดหาผลิตภัณฑ์หรือบริการ

บริษัท บลูสโคป สตีล (ประเทศไทย) จำกัด และ บริษัท บลูสโคป ไลสาจท์ (ประเทศไทย) จำกัด
เป็นบริษัทร่วมลงทุนระหว่าง บริษัท ล็อกซเล่ย์ จำกัด (มหาชน) กับ บลูสโคป สตีล ลิมิเต็ด
(BlueScope Steel Limited)
ซึ่งเป็นบริษัทชั้นนำของออสเตรเลียที่มีการลงทุนมากที่สุดในประเทศไทย
และเป็นผู้นำระดับโลกด้านผลิตภัณฑ์เหล็กเคลือบ
ดำเนินธุรกิจในการผลิตและจำหน่ายผลิตภัณฑ์เหล็กเคลือบสังกะสี เหล็กเคลือบสี
และเหล็กเคลือบผสมระหว่างอลูมิเนียมกับสังกะสี
โดยมีโรงงานผลิตเหล็กที่นิคมอุตสาหกรรมมาบตาพุด
โรงงานเคลือบโลหะผสมด้วยวิธีการชุบร้อนแบบต่อเนื่อง และโรงงานเหล็กเคลือบสี
ปัจจุบันเป็นผู้ผลิตและจัดจำหน่ายแต่เพียงผู้เดียว ในส่วนของเหล็กเคลือบโลหะผสม ZINCALUME
ซึ่งเป็นเหล็กเคลือบโลหะผสมระหว่างอลูมิเนียมกับสังกะสี
มีประสิทธิภาพในการต้านทานการกัดกร่อนและการเกิดสนิม
มีอายุการใช้งานที่ยาวนานกว่าเหล็กเคลือบสังกะสีถึง 4 เท่าตัว และผลิตภัณฑ์เหล็กเคลือบสี CRP
ANTIBACTERIAL WITH FOODGRADE
เป็นเหล็กเคลือบสีที่ได้รับการออกแบบเป็นพิเศษสำหรับการนำไปใช้งานเป็นผนังห้องเย็นในอุตสาหกรรมอาหาร
และได้รับการออกแบบให้ตรงตามเงื่อนไขของ USDA (United States Department of
Agriculture) เพื่อให้เหมาะกับสภาพการใช้งานของผนังห้องเย็นเป็นเวลานาน
ขณะเดียวกันยังเป็นผู้นำเทคโนโลยีด้านการผลิตเหล็กเคลือบที่ทันสมัยสำหรับอาคาร
และอุตสาหกรรมการก่อสร้าง รวมถึงเป็นผู้ผลิตเหล็กรีดสำเร็จรูป (roll former)
เพื่องานก่อสร้างอาคารและงานโครงสร้างอาคารเหล็กสำเร็จรูป (PEB)

-   การตลาดและภาวะการแข่งขัน

การเคลื่อนไหวของราคาเหล็กค่อนข้างผันผวนตามวิกฤตเศรษฐกิจโลก โดยในช่วงไตรมาส 1-3
ราคาปรับตัวสูงขึ้น แต่ในช่วงไตรมาส 4 ราคาปรับตัวลดลงอย่างมาก
ตลาดภายในประเทศโดยรวมมีอัตราขยายตัวที่

ลดลงและมีการแข่งขันสูง
เนื่องจากภาวะเศรษฐกิจในประเทศที่ชะลอตัวจากปัจจัยทางการเมืองส่งผลให้มีการเลื่อนการลงทุนในโครงการสาธารณูปโภค
(Mega Project) ของภาครัฐ ทำให้ผู้ประกอบการภายในประเทศชะลอและเลื่อนการลงทุน
ทางบริษัทฯ
ได้ปรับกลยุทธทางการตลาดเพื่อตอบสนองความต้องการของตลาดได้หลากหลายและรวดเร็วยิ่งขึ้น
รวมทั้งการเสนอรูปแบบธุรกิจแบบครบวงจรในลักษณะ Turnkey Project
ในโครงการก่อสร้างอาคารสำเร็จรูปด้วยต้นทุนที่ประหยัดกว่า ทั้งขนาดเล็ก และขนาดใหญ่

ส่วนตลาดต่างประเทศยังคงชะลอตัวอยู่เช่นกัน
ซึ่งเป็นผลจากการขยายตัวทางเศรษฐกิจของกลุ่มประเทศผู้นำทางเศรษฐกิจ
มีแนวโน้มลดลงจากวิกฤตทางสถาบันการเงินในสหรัฐ อย่างไรก็ตามผลิตภัณฑ์ของบริษัทฯ
ที่ผลิตขึ้นมีคุณลักษณะเด่นเฉพาะด้านตามความต้องการของกลุ่มลูกค้าในอุตสาหกรรมต่างๆ
ทำให้บริษัทฯ ยังคงได้เปรียบในการแข่งขัน

-   โครงการในอนาคต

บริษัทฯ มุ่งเน้นการเพิ่มสัดส่วนในตลาดวัสดุก่อสร้างภายในประเทศ
โดยเฉพาะจากผลิตภัณฑ์ใหม่ที่มีคุณลักษณะเด่นเฉพาะด้าน ที่สามารถตอบสนองความต้องการลูกค้า
เช่น ผลิตภัณฑ์เหล็กเคลือบสี CLEAN COLORBOND® Thermatech
ที่ตอบสนองการออกแบบอาคารประหยัดพลังงาน รวมทั้งเหล็กเคลือบสี PZACS Natural และ
Dazzle ซึ่งมีลักษณะผิวที่สวยงาม เหมาะกับตลาดหลังคาเหล็กสำหรับผู้ใช้ทั่วไป

บริษัท แอล โซลาร์ 1 จำกัด

-   ลักษณะการจัดหาผลิตภัณฑ์และบริการ

บริษัทฯ ได้ดำเนินการก่อสร้างโครงการโรงไฟฟ้าพลังงานแสงอาทิตย์ ที่มีกำลังการผลิต 8.7
เมกกะวัตต์ บนพื้นที่ 215 ไร่ ณ ตำบลบ่อทอง อำเภอกบินทร์บุรี จังหวัดปราจีนบุรี
สามารถผลิตไฟฟ้าได้ 11-12 ล้านกิโลวัตต์ต่อชั่วโมงต่อปี
โดยสามารถทดแทนการใช้น้ำมันเชื้อเพลิงได้ประมาณ 4.35 ล้านลิตร
และทำให้ช่วยลดการปล่อยก๊าซคาร์บอนไดออกไซด์ อย่างน้อย 6,000 ตันต่อปี
การดำเนินกิจการดังกล่าว บริษัทฯ ได้รับการสนับสนุน และอนุญาตจากภาครัฐ เช่น
ได้รับการส่งเสริมการลงทุนในกิจการผลิตไฟฟ้าจากพลังงานแสงอาทิตย์
จากคณะกรรมการส่งเสริมการลงทุน ( BOI ) และได้รับส่วนเพิ่มราคารับซื้อไฟฟ้า
สำหรับผู้ผลิตไฟฟ้าพลังงานหมุนเวียนจากการไฟฟ้าส่วนภูมิภาค ทั้งนี้บริษัทฯ
ได้จัดสรรพื้นที่ส่วนหนึ่งสำหรับเป็นศูนย์การเรียนรู้ด้านพลังงานทดแทนและศูนย์การเรียนรู้โครงการเกษตรพอเพียง
โดยมีการปลูกพืชผล และพืชสมุนไพรเพื่อเป็นศูนย์ตัวอย่างให้ชาวชุมชนบ่อทอง

-   การตลาดและภาวะการแข่งขัน

  ปัจจุบันจะเห็นได้ว่ามีผู้สนใจในการลงทุนการนำพลังงานทดแทนจากธรรมชาติมาใช้ เพื่อให้เกิด

กระบวนการผลิตต่างๆ ซึ่งทางบริษัทฯ
ได้เล็งเห็นกระบวนการผลิตกระแสไฟฟ้าที่แตกต่างและให้พลังงานสูง
โดยใช้แผงโซลาร์เซลล์แบบอะมอร์ฟัสซิลิกอนแบบฟิล์มบาง (Amorphous Silicon Thin-Film
Module) ที่เหมาะ

สำหรับสภาพอากาศร้อนชื้นในประเทศไทย เป็นแผงที่รับพลังงานแสงอาทิตย์ได้ตั้งแต่ 6
โมงเช้าจนถึง 6 โมงเย็น ประกอบกับการเลือกทำเลที่ตั้งของโครงการฯ นั้น เป็นพื้นที่เนินสูง
จึงมีโอกาสและความเสี่ยงน้อยสำหรับอุทกภัยที่เกิดขึ้นในปัจจุบันและในอนาคต

-   โครงการในอนาคต

จากโครงการโรงไฟฟ้าพลังงานแสงอาทิตย์ที่ดำเนินการอยู่ปัจจุบัน บริษัทฯ
ยังเดินหน้าในการสรรหาผู้ร่วมลงทุน และพื้นที่ที่เหมาะสมที่สุด ในการพัฒนาโครงการให้ต่อเนื่อง
และนอกจากจะเป็นผู้ผลิตและจำหน่ายไฟฟ้าแล้วยังได้ผันตัวเองมาเป็นผู้ให้บริการติดตั้งโซลาร์ฟาร์มให้กับบริษัทเอกชน
โดยอาศัยความรู้ประสบการณ์และให้คำปรึกษา รวมถึงการติดต่อหน่วยงานราชการ
การวิเคราะห์ต้นทุน ผลตอบแทน ความเสี่ยง และโอกาสในธุรกิจสำหรับผู้ที่สนใจในการลงทุน

  -----------------------------------------------------------------------
  หน่วยงานสนับสนุน

  -----------------------------------------------------------------------

กลุ่มบริหารและการเงิน

-   หน้าที่และความรับผิดชอบของหน่วยงาน

  กลุ่มฯดูแลรับผิดชอบงานด้านการเงิน บัญชี และกฎหมาย
  รวมทั้งสินเชื่องานโครงการและการลงทุนอื่นๆ ที่เกี่ยวข้อง โดยแบ่งการบริหารงานออกเป็น 4
  ฝ่าย ได้แก่ ฝ่ายบริหารการเงินและนักลงทุนสัมพันธ์ ฝ่ายบัญชีบริหาร ฝ่ายการเงินและสินเชื่อ
  และฝ่ายกฎหมายและหลักทรัพย์

-   ผลการดำเนินงานในปีที่ผ่านมาและแผนงานในปี 2555

  ในปี 2554 กลุ่มฯ มีนโยบายบริหารงานโดยเน้นการดูแลรักษาสภาพคล่องทางการเงิน
  จัดเตรียมสินเชื่องานโครงการแยกต่างหากจากสินเชื่อเงินทุนหมุนเวียนทั่วไป
  ตลอดจนเลือกใช้เครื่องมือทางการเงินที่เหมาะสมมาบริหารงาน เพื่อให้เกิดประสิทธิภาพมากที่สุด
  และมีต้นทุนทางการเงินที่สามารถแข่งขันได้ในเวลาเดียวกัน
  พร้อมกับดำเนินการเร่งรัดเก็บเงินจากลูกหนี้ให้เป็นไปตามระยะเวลาที่กำหนด
  และพิจารณาให้วงเงินเครดิตอย่างเคร่งครัดเพื่อป้องกันการเกิดหนี้สงสัยจะสูญ นอกจากนี้
  กลุ่มฯได้ปรับปรุงการปฏิบัติงานด้านบัญชีให้สอดคล้องกับการเปลี่ยนแปลงมาตรฐานการบัญชีที่ประกาศใช้โดยสภาวิชาชีพบัญชี
  และยังคงต้องเน้นการดูแลประสานงานกับกลุ่มธุรกิจอื่นๆ ภายในกลุ่มบริษัทอย่างต่อเนื่อง

  ในปี 2555 กลุ่มฯ
  ต้องเตรียมระบบบัญชีเพื่อรองรับการจัดทำรายงานตามมาตรฐานการบัญชีและกฏระเบียบใหม่พร้อมทั้งธุรกิจใหม่ที่เกิดขึ้น
  อีกทั้งจัดเตรียมความพร้อมทางด้านเทคโนโลยีและเพิ่มความรู้ทางธุรกิจ
  เพื่อใช้ในการวิเคราะห์ข้อมูลได้ชัดเจนและเป็นประโยชน์
  ให้ฝ่ายจัดการใช้เป็นเครื่องมือรองรับกับธุรกรรมใหม่ๆ
  ที่จะเกิดขึ้นจากการเปิดประตูสู่ประชาคมเศรษฐกิจอาเซียน
  อีกทั้งยังคงต้องเน้นการบริหารต้นทุนทางการการเงินให้มีประสิทธิภาพขยายวงเงินสินเชื่อการค้าเพิ่มขึ้น
  เพื่อรองรับการลงทุนและธุรกิจใหม่ที่จะเกิดขึ้นในอนาคต

ฝ่ายตรวจสอบภายใน

-   หน้าที่และความรับผิดชอบของหน่วยงาน

ฝ่ายตรวจสอบภายในเป็นหน่วยงานอิสระ มีหน้าที่ในการตรวจสอบ
และประเมินความเพียงพอของมาตรการควบคุมภายในของบริษัทและบริษัทในเครือ
และประเมินการบริหารความเสี่ยง จัดทำรายงานสรุปผลการตรวจสอบและสอบทาน
พร้อมข้อเสนอแนะตลอดจนติดตามผลการตรวจสอบและการสอบทาน การปรับปรุงตามข้อเสนอแนะ
นอกจากนี้ยังทำการสอบทานรายการที่เกี่ยวโยงกัน การวิเคราะห์และประเมินผลการดำเนินงาน
รวมถึงหน้าที่ในการควบคุมและตรวจสอบอื่นๆ ตามที่ได้รับมอบหมาย
ตลอดจนการให้คำปรึกษาแก่ฝ่ายต่างๆ ทำให้มั่นใจได้ว่าบริษัทและบริษัทในเครือมีระบบข้อมูล
และรายงานทางการเงินที่มีความถูกต้องเชื่อถือได้ และบริษัทฯได้มีการปฏิบัติตามกฎระเบียบ
นโยบายการทำงานและกฎหมายที่เกี่ยวข้อง ทรัพย์สินของ

บริษัทฯ มีอยู่จริง และได้มีการควบคุมจัดเก็บรักษาเป็นอย่างดี ทำให้การทำงานของบริษัทฯ
และบริษัทในเครือได้ดำเนินไปอย่างถูกต้อง รัดกุม
มีประสิทธิภาพและประสิทธิผลตรงตามเป้าหมายที่วางไว้

-   ผลการดำเนินงานในปีที่ผ่านมาและแผนงานในปี 2555

ฝ่ายฯ ได้จัดทำแผนการตรวจสอบประจำปี ให้คณะกรรมการตรวจสอบพิจารณาสอบทานและอนุมัติแผน
การตรวจสอบประจำปีดังกล่าว ฝ่ายฯ ได้ร่วมสอบทานข้อมูลทางการเงินที่เสนอแก่ผู้บริหาร
และทำการตรวจสอบและสอบทานระบบการควบคุมภายในของบริษัทและบริษัทในเครือ
ให้คำปรึกษาทั้งทางด้านบัญชีและด้านระบบการควบคุมภายในแก่ฝ่ายต่าง ๆ ของบริษัทฯ
และบริษัทในเครือ และรายงานผลการตรวจสอบพร้อมได้ให้ข้อเสนอแนะ ฝ่ายฯ
ยังทำหน้าที่เป็นผู้ช่วยเหลือและสนับสนุนการพัฒนาระบบงานของฝ่ายต่างๆ ภายในบริษัทฯ
และบริษัทในเครือ เพื่อให้บริษัทฯ
และบริษัทในเครือมีระบบการควบคุมภายในที่ดีมีประสิทธิภาพและเพื่อเป็นการสนับสนุนให้ทุกหน่วยงานดำเนินงานให้บรรลุตามเป้าหมายของบริษัทฯ
ที่วางไว้

ฝ่ายตรวจสอบภายในยังได้ร่วมกำกับดูแลการปฏิบัติงานให้เป็นไปตามกฎระเบียบของบริษัท
กฎหมายและข้อบังคับต่างๆ ของราชการ และสอบทานรายการที่เกี่ยวโยงกัน
เพื่อให้เกิดความมั่นใจว่าบริษัทฯ
ได้มีการดำเนินการที่เป็นไปตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)
และตลาดหลักทรัพย์แห่งประเทศไทย (ต.ล.ท.)

นอกจากนี้ฝ่ายตรวจสอบภายในได้ร่วมกับหน่วยงานอื่นในบริษัทฯ
ในการพัฒนาระบบการจัดการบริหารความเสี่ยงทั้งองค์กรให้มีประสิทธิภาพอย่างต่อเนื่อง
และสนับสนุนผลักดันให้เกิดความร่วมมือในการบริหารความเสี่ยงทุกระดับขององค์กรอย่างเหมาะสมและมีประสิทธิภาพ

ฝ่ายตรวจสอบภายใน ให้ความสำคัญต่อข้อเสนอแนะหรือข้อคิดเห็นจากผู้สอบบัญชีภายนอก
เพื่อนำไปพัฒนาระบบงานทั่วไปของบริษัทฯ ให้มีประสิทธิภาพมากยิ่งขึ้น
และยังได้ให้ความสำคัญต่อการที่บริษัทต้อง
มีระบบการควบคุมภายในที่ดีตามแนวทางการกำกับดูแลที่ดีและตามหลักธรรมาภิบาล
โดยมีฝ่ายตรวจสอบภายในเป็นกลไกหลัก
และยังเป็นผู้สนับสนุนในการสร้างเสริมและควบคุมระบบการควบคุมภายในของบริษัทให้มีความเหมาะสมเพียงพออย่างต่อเนื่อง

ฝ่ายบริหารกลุ่มสื่อสารองค์กร

-   หน้าที่และความรับผิดชอบของหน่วยงาน

ฝ่ายฯ มีหน้าที่ดูแลและสนับสนุนการดำเนินกิจกรรมทางด้านประชาสัมพันธ์ โฆษณา
จัดกิจกรรมการตลาดและสังคม รวมทั้งดูแลงานด้านสื่อสิ่งพิมพ์ต่างๆ ที่สำคัญ เช่น โปสเตอร์ ปฏิทิน
เว็บไซต์ของบริษัท งานด้านศิลปกรรม และงานกราฟฟิกดีไซด์

-   ผลการดำเนินงานในปีที่ผ่านมาและแผนงานในปี 2555

ปี 2554 ฝ่ายฯ ได้ดำเนินงานด้านการประชาสัมพันธ์ โฆษณา
และกิจกรรมส่งเสริมการตลาดสนับสนุน

กลุ่มธุรกิจต่างๆ ของบริษัทอย่างต่อเนื่อง เช่น การเปิดตลาดและผลิตภัณฑ์ใหม่ของกลุ่มธุรกิจการค้า
กลุ่มธุรกิจ

สารสนเทศและโทรคมนาคม กลุ่มธุรกิจเทคโนโลยี ระบบรักษาความปลอดภัยสนามบินสุวรรณภูมิ
โครงการสลากออนไลน์ และรวมทั้งดูแลงานด้านศิลปกรรม สื่อสิ่งพิมพ์ต่างๆ
ตลอดจนร่วมประสานงานกิจกรรมทั้งภายใน และภายนอก เช่น ชมรมพนักงาน งานเลี้ยงรับรอง
ถ่ายภาพ งานประชุมต่างๆ งานกิจกรรมสังคม ฯลฯ

สำหรับปี 2555 ฝ่ายฯ ยังคงให้บริการแก่กลุ่มธุรกิจของบริษัทล็อกซเล่ย์ และบริษัทย่อย
เป็นลำดับแรก

โดยจะมุ่งเน้นงานทางด้านประชาสัมพันธ์ โฆษณา งานส่งเสริมกิจกรรมการตลาด
สังคมและงานติดต่อกับสื่อมวลชน เหมือนเช่นที่ผ่านมา

ฝ่ายทรัพยากรบุคคล

-   หน้าที่และความรับผิดชอบของหน่วยงาน

ฝ่ายฯ มีหน้าที่รับผิดชอบในการบริหารและพัฒนาทรัพยากรบุคคล โดยดำเนินการ
ประสานงานและให้คำปรึกษาในเรื่องการบริหารค่าจ้างและสวัสดิการ การสรรหาบุคลากร
การกำหนดกลยุทธ์ด้านทรัพยากรบุคคล โดยเฉพาะอย่างยิ่งในเรื่องการวางแผนและพัฒนาบุคลากร
ให้บรรลุตามภารกิจและวิสัยทัศน์ของบริษัทฯ
โดยเน้นการปรับตัวให้สอดคล้องกับสภาวะแวดล้อมและการแข่งขันทางธุรกิจ
เน้นการบริหารงานเชิงรุก และนำเทคโนโลยีสารสนเทศเข้ามาช่วยในการทำงาน

-   ผลการดำเนินงานในปีที่ผ่านมาและแผนงานในปี 2555

  ในระหว่างปี 2554 บริษัทฯ วางเป้าหมายในการเสริมสร้างทักษะ ความรู้
  และความสามารถของ

พนักงานทั้งในเรื่องงานปัจจุบันและเตรียมความพร้อมสำหรับการเจริญเติบโตของบุคลากรในอนาคต
โดยเฉพาะอย่างยิ่งผู้บริหารในระดับต้นและระดับกลาง โดยมีการจัดหลักสูตร Team Quality
Management ร่วมกับสถาบันพัฒนาบุคลากรชั้นนำจากภายนอกอย่างต่อเนื่อง ฝ่ายฯ
ยังคงเน้นการจัดกิจกรรมเพื่อส่งเสริมการสื่อสารภายในและกิจกรรมพนักงานสัมพันธ์ในรูปต่างๆ
เพื่อให้พนักงานได้มีส่วนร่วมมากขึ้น และมีความสัมพันธ์อันดีใน หมู่พนักงาน นอกจากนี้ ฝ่ายฯ
ยังได้รองรับการขยายตัวทางธุรกิจของบริษัท
โดยการสรรหาผู้บริหารและพนักงานที่มีคุณสมบัติเหมาะสม อาทิเช่น
การลงทุนในธุรกิจอาหารและบริการรวมถึงการขยายธุรกิจไปยังตลาดต่างประเทศ

  ในปี 2555 ฝ่ายฯ
  จะยังคงให้ความสำคัญกับการพัฒนาพนักงานทั้งในระดับบริหารและระดับปฏิบัติการ

และการวางแผนในการสืบทอดตำแหน่งงาน
รวมถึงการเตรียมการขยายตัวไปยังตลาดต่างประเทศอื่น ๆ นอกจากนี้ ฝ่ายฯ
จะเน้นการประสานงาน การทำงานร่วมกันของฝ่ายทรัพยากรบุคคลของกลุ่มล็อกซเล่ย์
เพื่อให้เกิดประสิทธิภาพและประสิทธิผลมากที่สุด
และสนับสนุนนโยบายการเดินหน้าเป็นกลุ่มล็อกซเล่ย์ต่อไป

ฝ่ายกิจกรรมองค์กรเพื่อสังคม

บริษัทฯ สนับสนุนให้มีการทำกิจกรรมที่เอื้อประโยชน์ต่อสังคม เพื่อเปิดโอกาสให้ผู้บริหาร พนักงาน
และผู้เกี่ยวข้องทุกฝ่ายมีส่วนร่วมเป็นสมาชิกที่ดีของสังคม ริเริ่มการพัฒนาที่ยั่งยืนจากชุมชนใกล้ตัว
ตลอดจนร่วมกับภาครัฐและหน่วยงานอื่น โดยในปี 2554 บริษัทฯ ได้ดำเนินโครงการ
“พลิกฟื้นพื้นที่เพื่อชุมชนอยู่ยั่งยืน” ระยะที่ 2 เป็นโครงการต่อเนื่องจากการดำเนินการในปี 2553
โดยมุ่งเน้นให้ผู้บริหารบริษัทฯ กลุ่มอาสาสมัครพนักงาน ล็อกซเล่ย์ กลุ่มชมรมเยาวชน
ชุมชนตลาดปีนัง และอาสาสมัครจากภายนอกเข้ามามีส่วนร่วมในการทำกิจกรรมหลัก 4 ประเภท
ได้แก่

1.  กิจกรรมสัมพันธ์ชุมชน

สนับสนุนให้มีการออกแบบกิจกรรมร่วมกัน มีวัตถุประสงค์เพื่อสร้างความสัมพันธ์ระหว่างบริษัทฯ

กับชุมชน โดยใช้โอกาสวันสำคัญทางสังคมเป็นเครื่องมือกลางในการเชื่อมโยง

2.  กิจกรรมพัฒนาศักยภาพกลุ่มอาสาสมัครพนักงานล็อกซเล่ย์

สนับสนุนให้กลุ่มอาสาสมัครออกแบบและดำเนินโครงการ ซึ่งกลุ่มอาสาสมัครได้ร่วมกันระดม

แนวคิด สำรวจความต้องการของชุมชน และร่วมกันออกแบบโครงการ ได้แก่ “กิจกรรมปรับภูมิทัศน์

และทำความสะอาดชุมชนตลาดปีนัง” (BIG CLEANING DAY) เพื่อกระตุ้นให้สมาชิกของชุมชน

ตระหนักถึงความสำคัญของการจัดการสิ่งแวดล้อมและภูมิทัศน์ของชุมชนอย่างยั่งยืน ในปี 2554

บริษัทฯ ได้รับความร่วมมือและสนับสนุนจาก กลุ่มบริษัทในเครือ ฝ่ายรักษาความสะอาดและ

สวนสาธารณะ สำนักงานเขตคลองเตย และสถานีตำรวจนครบาลทุ่งมหาเมฆ ร่วมแรง ร่วมใจ

ทำความสะอาดชุมชนฯ ด้วย มีการจัด “กิจกรรมกีฬาสี BY PENANG” จากแนวคิดของเครือข่าย

เยาวชน เพื่อชุมชนตลาดปีนัง ที่ต้องการจะใช้กีฬาเป็นเครื่องมือในการแก้ปัญหาอบายมุขต่างๆ ที่

เกิดขึ้นในชุมชน เช่น ปัญหาเด็กติดเกม ปัญหายาเสพติด ฯลฯ

3.  กิจกรรมเสริมทักษะชีวิตเด็กและเยาวชน

เพื่อฝึกฝนให้กลุ่มเยาวชนในชุมชนตลาดปีนังค้นหาศักยภาพของตนเอง ผู้บริหารของบริษัทฯ

พนักงาน และอาสาสมัครจากองค์กรภายนอก ร่วมให้ความรู้ แนะนำ ร่วมทำกิจกรรมให้เยาวชนได้

เรียนรู้ภาวะผู้นำและการแสดงออก ความมีจิตสาธารณะ ความสามัคคี ผ่านกิจกรรมเกมสันทนาการ

กิจกรรมบำเพ็ญประโยชน์ กีฬา ศิลปะ ดนตรี การทัศนศึกษานอกสถานที่ โดยในปี 2554 บริษัทฯ

จัดกิจกรรมให้กับเด็กและเยาวชนในชุมชนตลาดปีนัง ในช่วงบ่ายวันอาทิตย์ ณ บริเวณสวนสุขภาพ

ล็อกซเล่ย์ตลอดทั้งปี จำนวน 22 ครั้ง

4.  กิจกรรมวงสุนทรียสนทนาระหว่างกลุ่มอาสาสมัครพนักงานล็อกซเล่ย์และชาวชุมชน

เป็นการพูดคุย ระดมความคิด เพื่อร่วมกันออกแบบกิจกรรมที่เหมาะสม ซึ่งจะช่วยสร้างสรรค์ความ

ร่วมมือระหว่างผู้บริหารของบริษัทฯ กลุ่มอาสาสมัครพนักงานล็อกซเล่ย์ และชาวชุมชนตลาดปีนัง

ในการดูแลซึ่งกันและกันซึ่งจะนำไปสู่การพัฒนาชุมชนอย่างยั่งยืน ผ่านการจัดประชุมแบบมีส่วนร่วม

ในปี 2554 ได้จัดการประชุมรวม 11 ครั้ง โดยจัดประชุมทั้งในบริษัทฯ และนอกสถานที่ เช่น
การจัด

เวทีเสวนาแลกเปลี่ยนความคิดเห็นกับชาวชุมชนตลาดปีนัง เรื่องปัญหาการจัดการขยะในชุมชน

การจัดสัมมนา “ถอดบทเรียน” จากการจัดกิจกรรมต่างๆ ให้กับชุมชนฯ เพื่อนำผลสรุปจากการ

สัมมนามาเป็นแนวทางในการจัดทำแผนการดำเนินงาน ในปี พ.ศ.2555 เป็นต้น

  จากการดำเนินกิจกรรมตลอดทั้งปี 2554 ก่อให้เกิดการเปลี่ยนแปลงที่เป็นรูปธรรมที่ชัดเจน

คือ

-   ชาวชุมชนตลาดปีนังมี มีส่วนร่วมในการดูแลชุมชนมากกว่าเดิม

-   สัมพันธภาพของเด็กและเยาวชนกับผู้ใหญ่ในชุมชนฯ มีการพัฒนาไปในทางที่ดี

เด็กปรับตัวเข้าหาผู้ใหญ่และเชื่อฟังมากขึ้น

-   เด็กและเยาวชนในชุมชนฯ กล้าคิด กล้าแสดงออก และสามารถพัฒนาทักษะทางอารมณ์ สังคม
    และสติปัญญามากขึ้น

-   กลุ่มอาสาสมัครพนักงานล็อกซเล่ย์ มีกิจกรรมที่ริเริ่มดำเนินการจากความสนใจภายในกลุ่ม
    เกิดการเรียนรู้จากการทำกิจกรรม และมีจิตสำนึกอาสาสมัครอย่างแท้จริง

-   ชาวชุมชนตลาดปีนังและอาสาสมัครพนักงานล็อกซเล่ย์มีความสัมพันธ์ที่ดีต่อกัน
    และได้เรียนรู้ผ่านการออกแบบและดำเนินกิจกรรมพัฒนาชุมชนร่วมกัน